KKM minta ibu hamil dapatkan vaksin, dos penggalak

KUALA LUMPUR, 18 Feb – Kementerian Kesihatan (KKM) menyeru semua wanita dan ibu hamil untuk mendapatkan vaksin COVID-19 termasuk dos penggalak kerana pengambilan vaksin terbukti dapat mengurangkan risiko komplikasi jika dijangkiti wabak itu.

Ketua Pengarah Kesihatan Tan Sri Dr Noor Hisham Abdullah berkata memandangkan ibu hamil tergolong dalam kumpulan berisiko tinggi untuk mendapat jangkitan COVID-19 yang teruk, langkah-langkah pencegahan amat penting bagi mengelakkan jangkitan COVID-19.

“Sejak Mac 2020 hingga Januari 2022 sejumlah 18,277 kes COVID-19 dalam kalangan ibu hamil telah dilaporkan di Malaysia. Bilangan ini merupakan 0.64 peratus daripada jumlah keseluruhan bagi jangkitan COVID-19 yang dilaporkan bagi tempoh sama,” katanya dalam kenyataan hari ini.

Dr Noor Hisham berkata tahun lepas bilangan kes membabitkan ibu hamil melonjak pada Julai hingga September dan mula menunjukkan trend penurunan pada Oktober hingga Januari 2022.

“Sejak pandemik ini mula melanda pada 2020, sejumlah 191 kes kematian ibu hamil telah direkodkan, dengan kesemua kematian dilaporkan berlaku pada 2021.

“Kemuncak bagi kematian ibu hamil akibat komplikasi jangkitan COVID-19 ialah pada 2021 iaitu pada Julai (31 kes), Ogos (77 kes) dan September (44 kes), namun kes kematian semakin menurun pada Oktober (12 kes) dan November (3 kes),” katanya.

Beliau juga berkata analisis data kematian menunjukkan 79 peratus daripada kes kematian tidak menerima vaksin manakala 83 peratus daripada kes kematian mempunyai komorbid.

“Salah satu faktor penyumbang utama kepada penurunan kes kematian ibu hamil akibat komplikasi COVID-19 ialah liputan vaksinasi yang tinggi iaitu 94.7 peratus dalam kalangan populasi dewasa.

“Berdasarkan pencapaian kempen ibunisasi, data sehingga akhir Oktober 2021 menunjukkan 94 peratus daripada ibu hamil yang mendaftar di aplikasi MySejahtera untuk mendapatkan vaksin telah menerima sekurang-kurangnya satu dos vaksin dan daripada jumlah tersebut 91 peratus telah lengkap menerima dua dos vaksin COVID-19,” katanya.

Beliau juga memaklumkan ibu hamil yang masih belum menerima dos penggalak boleh menghubungi klinik kesihatan terdekat atau klinik swasta terpilih bagi mendapatkan janji temu awal.- BERNAMA


Perkhidmatan Mohd Shafiq sebagai KPPA ditamatkan 12 Dis

PUTRAJAYA, 13 Dis – Kerajaan memutuskan untuk menamatkan perkhidmatan Datuk Seri Mohd Shafiq Abdullah sebagai Ketua Pengarah Perkhidmatan Awam (KPPA), berkuat kuasa 12 Dis, kata Ketua Setiausaha Negara Tan Sri Mohd Zuki Ali.

Mohd Zuki berkata penamatan itu selaras dengan Peraturan 49(3) Peraturan-Peraturan Pegawai Awam (Kelakuan dan Tatatertib) 1993 [P.U. (A) 395/1993] dan dibersarakan mengikut Subseksyen 10(5)(d) Akta Pencen 1980 [AKTA 227] yang membolehkan beliau menikmati semua faedah persaraan yang layak baginya.

“Keputusan ini diambil, setelah melalui semua prosedur bagi Penamatan Demi Kepentingan Awam (PDKA) dan telah diteliti keteraturannya oleh Jabatan Peguam Negara,” katanya dalam kenyataan hari ini.

Mohd Zuki berkata beliau bagi pihak kerajaan merakamkan setinggi-tinggi penghargaan dan terima kasih kepada Mohd Shafiq, atas jasa dan khidmat bakti beliau kepada negara sebagai penjawat awam.

“Saya menyeru kepada semua penjawat awam untuk terus memberikan komitmen dan dedikasi dalam menjalankan tugas yang diamanahkan demi negara yang kita cintai,” katanya.

Mohd Shafiq, 58, dilantik sebagai KPPA berkuat kuasa 10 Feb, bagi menggantikan Tan Sri Mohd Khairul Adib Abd Rahman yang bersara wajib pada 16 Jan lepas.

Sebelum ini, tular di media sosial berhubung dakwaan seorang pegawai tinggi kerajaan telah mengeluarkan kata-kata kesat terhadap seorang pegawai Imigresen di Lapangan Terbang Antarabangsa Kuala Lumpur (KLIA), dalam satu insiden pada 3 Ogos lepas.

Rententan itu, Mohd Zuki pada 7 Ogos lepas mengumumkan penubuhan satu Jawatankuasa Siasatan, yang dipengerusi Peguam Negara Tan Sri Idrus Harun, bagi menyiasat dakwaan insiden melibatkan seorang pegawai tinggi kerajaan dan pegawai Imigresen di KLIA itu.


Da’i Syed bebas dua tuduhan jenayah seksual

PETALING JAYA, 31 Mei – Mahkamah Sesyen di sini hari ini melepas dan membebaskan pendakwah selebriti, Da’i Syed atau nama sebenarnya Syed Shah Iqmal Syed Mohammad Shaiful daripada dua pertuduhan melakukan persetubuhan di luar tabii dan mencabul seorang penuntut sebuah kolej swasta.

Hakim Jamaludin Mat memutuskan demikian selepas membenarkan permohonan pihak pembelaan untuk melepas dan membebaskan Syed Shah Iqmal, 27, daripada kedua-dua pertuduhan itu.

“Saya bersetuju dengan hujahan peguam supaya kes ini dilepas dan dibebaskan. Oleh itu, tertuduh dilepas dan dibebaskan mengikut Seksyen 254 (3) Kanun Tatacara Jenayah bagi kedua-dua kes dan wang jaminan (RM25,000) dikembalikan,” katanya.

Pada 10 Dis 2020, Syed Shah Iqmal mengaku tidak bersalah atas pertuduhan melakukan persetubuhan di luar tabii terhadap wanita berumur 22 tahun (ketika itu) dan menggunakan kekerasan jenayah terhadap mangsa sama dengan maksud untuk mencabul kehormatannya di rumah sewa tertuduh di Damansara Perdana di sini, antara 3 hingga 4 pagi, 17 Okt 2020.

Bagi kes menggunakan kekerasan jenayah, pertuduhan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan.

Terdahulu, Timbalan Pendakwa Raya Norhashimah Hashim memberitahu mahkamah bahawa pihaknya memohon Syed Shah Iqmal dilepas tanpa dibebaskan (DNAA) daripada dua pertuduhan itu.

“Selepas meneliti keseluruhan kes, pihak pendakwaan memohon kes ini diperintah untuk DNAA, memandangkan antara lain pengadu dalam kes ini mengalami kemurungan serius atas kejadian yang menimpanya, sehingga pengadu beberapa kali mencederakan diri sendiri dan mempunyai ‘Death Wishes’,” katanya.

“Pengadu atau mangsa tidak hadir di mahkamah untuk angkat sumpah bagi memberi keterangan berkenaan laporan polis yang ditarik balik. Dalam kes ini, pihak pendakwaan sendiri yang mohon DNAA setelah ambil kira keadaan kesihatan pengadu yang tidak mengizinkan pada tahap ini,” katanya.

Norhashimah berkata perintah DNAA tidak akan memprejudiskan tertuduh selagi tidak dibuktikan bersalah dan dia tidak perlu rasa terbeban, malah telah dilepas dengan ikat jamin oleh mahkamah sebelum ini.

Peguam Syed Amirul Syed Edros yang mewakili Syed Shah Iqmal memohon anak guamnya dilepas dan dibebaskan daripada dua pertuduhan tersebut kerana pihak pembelaan percaya pengadu tidak berniat untuk meneruskan kes dan pihak pendakwaan juga hanya akan berpaksikan kepada keterangan lisan pengadu.

“Alasan pengadu mengalami kemurungan dan berada dalam keadaan tidak baik untuk memberi keterangan merupakan suatu alasan yang goyah. Wajar untuk berasa simpati, namun mahkamah telah menetapkan 13 kali tarikh termasuk sebutan kes tetapi pengadu sendiri telah menarik balik laporan pada Disember tahun lepas.

“Ini menunjukkan pengadu tidak berminat untuk meneruskan kes ini. Laporan polis yang menjadi asas telah ditarik balik oleh pengadu dalam keadaan sukarela tanpa paksaan atau wujudnya elemen habuan,” kata peguam itu.

Syed Amirul berkata siasatan yang dibuat adalah berdasarkan laporan polis oleh pengadu menyebabkan anak guamnya didakwa di mahkamah pada 10 Dis 2020.

“Ini bermakna sudah 538 hari kes ini berjalan sejak tertuduh didakwa, namun hari ini pihak pendakwaan memaklumkan tidak berhasrat untuk meneruskan kes.

“Sehubungan itu, pihak pembelaan memohon kata putus daripada mahkamah bagi mengelakkan kes tersebut terus tergantung dan Syed Shah Iqmal boleh dituduh pada bila-bila masa dan akan terus dihantui sebagai pesalah seks,” katanya.

Syed Shah Iqmal ketika ditemui pemberita selepas prosiding berkata beliau bersyukur kerana sudah mampu menjalani kehidupan seperti biasa apabila dilepas dan dibebaskan daripada tuduhan jenayah seksual yang dihadapinya sejak dua tahun lepas.

“Alhamdulillah saya tidak mampu untuk berkata-kata, hanya bersyukur kepada Allah SWT atas keputusan mahkamah hari ini. Selepas ini kalau ada mana-mana pihak yang ingin memberikan tawaran untuk berlakon, saya terima sahaja,” katanya.


PDRM kesan dokumen, saksi di luar negara untuk bantu kes Tawfiq

KUALA LUMPUR, 4 Mac – Polis Diraja Malaysia (PDRM) sedang mengesan dan mengenal pasti beberapa dokumen serta saksi yang berada di luar negara bagi membantu siasatan kes melibatkan suami bekas gabenor Bank Negara Malaysia (BNM), Datuk Dr Tawfiq Ayman berhubung dakwaan menerima dana berkaitan 1Malaysian Development Berhad (1MDB).

Pengarah Jabatan Siasatan Jenayah Komersial (JSJK) Bukit Aman Datuk Mohd Kamarudin Md Din berkata pihaknya telah berhubung dengan negara terbabit, namun masih belum menerima maklum balas yang diperlukan.

“Kertas siasatan sudah lengkap dan diserahkan kepada Jabatan Peguam Negara untuk tindakan lanjut, namun kita mendapat arahan untuk mendapatkan dokumen dan saksi-saksi terlibat,” katanya pada sidang media di sini hari ini.

Menurut Mohd Kamarudin pihaknya tidak boleh sewenang-wenangnya mendapatkan keterangan saksi serta dokumen berkaitan, sebaliknya perlu menunggu lampu hijau dari negara berkenaan.

Sebelum ini, media melaporkan Tawfiq menerusi firma guaman Tetuan Jagjit, Ariff & Co mengeluarkan kenyataan menjelaskan tidak pernah menerima sebarang bentuk rasuah daripada sesiapa.

Kenyataan itu dibuat selepas bekas pengerusi syarikat perbankan Goldman Sachs, Tim Leissner memberi keterangan ketika perbicaraan terhadap bekas pegawainya Roger Ng di Mahkamah Tinggi Brooklyn, New York, baru-baru ini.


Sulaiman rasmi Kilang Leuze Electronic di Bukit Rambai

BUKIT RAMBAI 20 Julai – Ketua Menteri Datuk Seri Utama Sulaiman Md Ali, hari ini, merasmikan Leuze Electronic Malaysia Sdn Bhd yang terletak di Kawasan Perindustrian Bukit Rambai.

Kilang pengeluar dan pembuatan alat elektronik sensor itu menjadikan Melaka sebagai lokasi pertama pengembangan operasinya di Asia Tenggara dengan nilai pelaburan RM 100 juta.

Kilang yang mempunyai keluasan sehingga 7,000 kaki persegi itu kini mempunyai seramai 70 pekerja dan dijangka akan membuka peluang pekerjaan untuk menarik lebih ramai anak tempatan bekerja di kilang tersebut sehingga hujung tahun ini.

Hadir sama dalam lawatan itu ialah EXCO Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh, EXCO Perpaduan Hubungan Masyarakat, Tenaga Kerja dan Hal Ehwal Pengguna Ngwe Hee Sem dan Pegawai Kewangan Negeri Melaka Datuk Salhah Salleh.


Moto2: UMW Grantt International teruskan tajaan untuk Hafizh Syahrin

KUALA LUMPUR 28 April. – UMW Grantt International Sdn Bhd, pengeluar dan pengedar minyak pelincir GRANTT yang juga anak syarikat Kumpulan UMW meneruskan penajaan buat tahun kedua bagi pelumba Moto2 negara Hafizh Syahrin Abdullah.

Perjanjian penajaan itu telah ditandatangani oleh Pemangku Pengarah Bahagian Pembuatan dan Kejuruteraan UMW Anas Nasrun Mohd Osman dan Hafizh Syahrin semalam.

UMW Grantt International Sdn Bhd dalam satu kenyataan menzahirkan keyakinan penyambungan penajaan buat pelumba NTS RW Racing GP untuk musim 2021 itu akan memberi kelebihan bagi kedua belah pihak, memandangkan ia bukan sahaja menyediakan sokongan kewangan kepada Hafizh Syahrin tetapi secara tidak langsung dapat mempertingkatkan perkembangan sukan permotoran di Malaysia.

Anas Nasrun pula berkata beliau percaya pengalaman dan pencapaian Hafizh Syahrin akan memberikan kelebihan dan daya saing kompetitif kepadanya untuk menjulang nama negara ke peringkat seterusnya dalam Kejohanan Dunia MotoGP.

“Kami sangat teruja kerana dapat bersama mengembangkan industri permotoran di Malaysia. Penajaan ini akan memberikan sokongan penuh kepada penyertaan Hafizh Syahrin untuk bersaing di Kejohanan Moto2 bagi 2021,” katanya dalam kenyataan sama.


‘Tiada jawatan, saya tetap boleh menyumbang’

KLEBANG 29 April – Ahli Dewan Undangan Negeri (Adun) Klebang Datuk Lim Ban Hong menegaskan dirinya masih boleh berkhidmat meskipun tidak dilantik sebagai Exco atau Timbalan Exco Kerajaan Negeri Melaka.

Katanya, walaupun berstatus wakil rakyat biasa, beliau masih boleh memberi sumbangan kepada rakyat di kawasan Klebang dan Negeri Melaka secara amnya.

Beliau menjelaskan, sebagai mantan Exco dan Timbalan Menteri sebelum ini, pengalaman itu boleh dicurahkan untuk bersama-sama membangunkan negeri ini pada masa akan datang.

“Saya fikir dalam keadaan sekarang sebagai wakil rakyat, semua boleh memainkan peranan sama ada bergelar Exco, Timbalan Exco mahupun Adun biasa.

“Saya menghormati keputusan yang dibuat dan fokus saya kini ialah untuk bekerjasama di dalam satu pasukan demi rakyat dan negeri ini, kerana itulah yang paling penting,” katanya.

Beliau berkata demikian kepada Melaka Hari Ini selepas Majlis Rumah Terbuka Aidilfitri Dewan Undangan Negeri (DUN) Klebang yang diadakan di Sekolah Jenis Kebangsaan Cina (SJKC) Ying Chye, Bukit Rambai, di sini, malam tadi.

Majlis rumah terbuka itu turut dimeriahkan dengan kehadiran Yang di-Pertua Negeri Tun Seri Setia Mohd Ali Mohd Rustam dan isteri Toh Puan Datuk Wira Asmah Abd Rahman.

Turut bersama, Setiausaha Kerajaan Negeri Datuk Wira Zaidi Johari; Speaker Dewan Undangan Negeri Datuk Wira Ibrahim Durum; Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin; barisan Exco dan Adun-Adun Kerajaan Negeri.


KPDNHEP kenakan kompaun berjumlah RM64,050 sepanjang SHMMP HRP 2021

“Sebanyak 454 tindakan undang-undang telah dikenakan iaitu 91 kes kerana menjual melebihi harga maksimum, 186 kes kerana gagal menggunakan tanda harga khas dan 177 kes tiada tanda harga,” katanya dalam kenyataan hari ini.

Azman berkata secara keseluruhannya, didapati kadar pematuhan dalam kalangan peniaga adalah tinggi pada 99 peratus yang mana barangan harga terkawal dijual mengikut harga maksimum pengeluar, borong dan runcit yang telah ditentukan kerajaan.

“Malah, sesetengah barangan harga terkawal didapati dijual pada harga yang lebih rendah daripada harga maksimum yang ditetapkan. Senario positif ini berlaku kerana persaingan yang sihat selain faktor penawaran dan permintaan yang seimbang di pasaran,” katanya.

Azman berkata kejayaan SHMMP HRP 2021 mendorong KPDNHEP untuk meneruskan pelaksanaan SHMMP bagi Perayaan Pesta Kaamatan dan Hari Gawai 2021 yang akan disambut tidak lama lagi.

Pengumuman mengenai senarai barangan yang terlibat dan harga maksimum akan dibuat oleh Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi pada Isnin ini (24 Mei), katanya.


Hospital pengajar UiTM Puncak Alam mula beroperasi 5 April

PUNCAK ALAM 23 Mac – Hospital Pengajar Universiti Teknologi MARA (HPUiTM) Puncak Alam di sini yang dibina dengan kos RM599 juta akan mula beroperasi secara berperingkat mulai 5 April depan, kata Menteri Pengajian Tinggi Datuk Seri Dr Noraini Ahmad.

Beliau berkata bangunan hospital sepuluh tingkat yang dibina di atas tapak seluas 11.33 hektar sejak 11 April 2017 itu mempunyai kapasiti 400 katil; 98 klinik pakar; 17 dewan bedah; 17 wad, 16 mesin dialisis serta fasiliti pembelajaran yang dapat menampung sehingga 750 pelajar, pada satu-satu masa.

Noraini berkata hospital pengajar bukan sahaja dilihat sebagai pusat penyebaran ilmu perubatan, malah turut berfungsi sebagai hospital biasa yang menyediakan perkhidmatan penjagaan kesihatan serta pada masa yang sama menjadi pencetus kepada usaha mewujudkan inovasi dalam bidang sains dan perubatan.

“Justeru, kerajaan berharap dengan adanya HPUiTM ini, ia akan dapat menambah akses masyarakat kepada perkhidmatan perubatan yang berkualiti terutamanya bagi kira-kira tiga juta populasi penduduk di kawasan Utara Selangor ini,” katanya semasa berucap pada majlis penyerahan Projek HPUiTM di sini hari ini.

Kemudahan lain yang turut disediakan di HPUiTM termasuk surau dengan kapasiti sehingga 180 orang; bangunan penginapan untuk doktor pelatih dan jururawat.

Beliau berkata di sekitar Puncak Alam sahaja Kementerian Pengajian Tinggi menganggarkan sebanyak 500,000 orang akan mendapat akses kepada kemudahan perubatan yang berkualiti tinggi di hospital pengajar tersebut.

“Difahamkan juga, dengan jumlah penduduk sekitar pada masa ini, UiTM mengunjurkan Pulangan Pelaburan (ROI) dalam perbelanjaan perubatan sama ada secara rawatan pesakit luar atau pesakit dalam di HPUiTM untuk tempoh 30 tahun, boleh mencecah sehingga RM56 bilion,” katanya.

Dalam isu berasingan, Noraini berkata kumpulan pensyarah dijangka akan diberi suntikan vaksin COVID-19 dalam fasa kedua dan ketiga Program Imunisasi COVID-19 Kebangsaan.

“Insya-Allah tidak lama lagi, semua pensyarah juga perlu mendaftar untuk tujuan tersebut di aplikasi MySejahtera,” katanya sambil menambah keutamaan akan diberikan kepada mereka yang berusia dan berisiko.


RUU kawalan merokok perlu dibentangkan secepat mungkin

KOTA KINABALU, 25 Jun – Menteri Kesihatan Dr Zaliha Mustafa meminta semua pihak menyokong usaha untuk memastikan Rang Undang-Undang (RUU) Kawalan Produk Merokok Demi Kesihatan Awam 2023 dapat dibentangkan di Parlimen dalam persidangan akan datang.

Beliau berkata melalui langkah perundangan ini, ia diharapkan akan dapat melahirkan generasi muda Malaysia bebas daripada sebarang bentuk tabiat merokok yang dikenali sebagai Generasi Penamat Rokok melibatkan golongan remaja lahir pada 1 Jan 2007 dan seterusnya.

Katanya tinjauan kesihatan remaja melibatkan golongan anak muda berusia 13 hingga 17 tahun menunjukkan peningkatan pengguna peranti merokok elektronik daripada 211,084 orang pada tahun 2017 kepada 301,109 orang pada tahun 2022.

“Ini belum mengambil kira penggunaan rokok konvensional yang melibatkan kumpulan remaja ini iaitu seramai 186,817 orang pada tahun 2022. Data yang dikongsikan ini merupakan satu senario nyata yang menuntut keprihatinan dan tindakan secara bersama semua pihak.

Beliau berkata demikian dalam teks ucapannya yang dibacakan Timbalannya Lukanisman Awang Sauni pada Majlis Perasmian Hari Tanpa Tembakau Sedunia Peringkat Kebangsaaan di sini hari ini.

Dr Zaliha berkata Malaysia menyaksikan peningkatan kes penyakit tidak berjangkit (NCD) berdasarkan laporan Tinjauan Kebangsaan Kesihatan dan Morbiditi (NHMS) 2019, dan NCD ini sebenarnya boleh dicegah melalui pembudayaan hidup sihat antaranya dengan tidak mengamalkan tabiat merokok.

Beliau berkata tinjauan itu juga menunjukkan bahawa dianggarkan lebih daripada 27,200 kematian setiap tahun di negara ini adalah akibat tabiat merokok setiap tahun.

Katanya pada masa yang sama kementeriannya juga memberikan perhatian kepada peningkatan trend penggunaan rokok elektronik dan vape iaitu prevalen sebanyak 4.9 peratus yang bersamaan dengan 1.13 juta pengguna dalam kalangan dewasa.


Tarikh pembubaran DUN akan dipersembahkan kepada Raja Perlis – Azlan

PADANG BESAR, 11 Okt – Menteri Besar Perlis Datuk Seri Azlan Man akan mempersembahkan tarikh pembubaran Dewan Undangan Negeri (DUN) untuk mendapat perkenan Raja Perlis Tuanku Syed Sirajuddin Putra Jamalullail dalam masa terdekat.

“Saya akan mempersembahkan tarikh yang bersesuaian supaya Pilihan Raya Negeri dapat dilakukan bersekali dengan Pilihan Raya Umum ke-15 (PRU15),” kata Azlan kepada pemberita selepas menyerahkan dokumen hak milik tanah ladang getah dan hak milik tanah kepada 447 peneroka Felda Chuping di sini hari ini.

Perdana Menteri Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Oktober untuk memberi laluan kepada PRU15 selepas diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen ke-14 itu, Ismail Sabri turut mengesyorkan ketua kerajaan negeri kecuali Sabah, Sarawak, Melaka dan Johor untuk membubarkan DUN masing-masing bagi membolehkan pilihan raya diadakan serentak.

Azlan berkata persidangan DUN Perlis yang dijadualkan pada Khamis ini akan diteruskan kerana ia penting untuk membahaskan pindaan Undang-Undang Tubuh Negeri Perlis iaitu Enakmen Anti-Lompat Parti agar bersesuaian dengan pindaan Perlembagaan Persekutuan.

“Sidang khas DUN itu perlu dilakukan bagi mengelakkan isu percanggahan perundangan,” katanya yang berharap pindaan Undang-Undang Tubuh Negeri itu akan terpakai pada wakil rakyat yang dipilih pada PRU15 kelak.

Sementara itu, Azlan yang juga Pengerusi Badan Perhubungan UMNO Perlis berkata senarai calon UMNO Perlis telah diserahkan kepada pucuk pimpinan parti untuk pertimbangan.

“Kita di peringkat UMNO negeri telah mengemukakan lima nama pada setiap kerusi berkenaan pada peringkat Parlimen dan juga DUN,” katanya dan menambah senarai nama itu terdapat muka lama, muka baharu dan anak muda.

Ditanya adakah nama Ahli Parlimen Arau Datuk Seri Dr Shahidan Kassim dan Ahli Parlimen Padang Besar Datuk Zahidi Zainul Abidin tersenarai, Azlan berkata: “Semua nama wakil rakyat yang ada ialah calon-calon, bersama-sama empat atau lima lagi calon”.


Polis Kelantan tumpaskan sindiket curi elektrik lombong bitcoin

GUA MUSANG 8 MAC. – Polis Kelantan menumpaskan sindiket curi elektrik untuk menjalankan kegiatan melombong bitcoin membabitkan enam premis di sekitar bandar ini, dalam operasi yang bermula 3 dan 4 Mac lepas.

Ketua Polis Kelantan Datuk Shafien Mamat berkata, dalam operasi itu pihaknya telah merampas 363 unit mesin yang digunakan untuk kegiatan melombong bitcoin, dianggarkan bernilai RM500,000.

Beliau berkata operasi yang dilaksanakan dengan kerjasama Jabatan Siasatan Jenayah (JSJ) Komersil Bukit Aman, JSJ Ibu Pejabat Daerah (IPD) Gua Musang dan Tenaga Nasional Berhad (TNB), juga menahan tiga lelaki disyaki terlibat secara langsung dalam sindiket berkenaan, yang pertama kali berlaku di Kelantan.

“Kesemua suspek berumur antara 20 hingga 29 tahun itu ditahan reman hingga esok, bagi membantu siasatan,” katanya pada sidang media di Ibu Pejabat Daerah (IPD) Gua Musang di sini, hari ini.

Shafien turut berkata TNB kerugian RM2.5 juta setahun akibat kecurian elektrik itu dan kes akan disiasat mengikut Seksyen 379 serta Seksyen 427 Kanun Keseksaan, kerana memotong sambungan dawai elektrik.

Mengulas lanjut, beliau berkata sindiket berkenaan antaranya menggunakan bangunan kosong di tingkat satu serta bangunan yang masih belum ada sambungan elektrik, bagi mengelakkan operasi mereka dikesan pihak berkuasa.

Beliau berkata malah sindiket itu turut dipercayai mempunyai rangkaian di tempat lain dalam negara ini, justeru, pihak polis terus menjalankan intipan bukan sahaja di sekitar bandar ini tetapi di luar Kelantan.


Duo Brazil ‘senjata’ baharu Zainal

KEMASUKAN dua pemain import baharu, Giovane Gomes dan Adriano Narcizo diyakini mampu menjadi senjata ampuh buat Kelab Bolasepak Melaka United (MUFC) merobek gawang lawan pada pusingan kedua Liga Super pada awal Julai depan.

Ketua Jurulatih MUFC Zainal Abidin Hassan berkata, pertukaran dua pemain dari Brazil itu menggantikan tempat penyerang import terdahulu, Alex dos Santos Goncalvez dan Stefan Nikolic amat penting memandangkan faktor menjaringkan gol menjadi antara kelemahan utama skuad Hang Tuah.

Jelasnya lagi, faktor keserasian dua pemain baharu itu juga menjadi antara faktor yang diyakini boleh memberi kelebihan besar buat skuad kendaliannya keluar dari zon penyingkiran.

“Bagi saya kita dapat lihat kegagalan pemain yang lepas amat ketara sekali dengan peluang-peluang yang diperolehi (gagal dimanfaatkan) dan juga tak nafikan kecederaan yang menimpa Alex… bahagian serangan paling penting untuk pasukan.

“Mereka (Giovane Gomes dan Adriano Narcizo) mengenali sesama sendiri dan jika tempoh singkat ini ingin mengambil pemain import secara berasingan banyak kerja yang saya perlu buat.

“Jadi pengalaman mereka di sini boleh dikatakan mereka mempunyai persefahaman yang baik, jadi untuk menyerap dalam pasukan saya rasa lebih mudah,” katanya dalam satu kenyataan.

Dalam pada itu, Zainal turut merakamkan penghargaan kepada pihak pengurusan MUFC yang terus memberi kepercayaan kepadanya mengendalikan pasukan itu meskipun berdepan kecaman dalam pelbagai sudut.

“Bagi saya apa yang perlu saya perbaiki, saya akan perbaiki…, terima kasih kepada pihak pengurusan yang masih memberi kepercayaan kepada saya dan ini adalah masa untuk saya membuktikan sesuatu.

“Saya juga bersyukur kerana permintaan saya untuk menukar penyerang juga telah diterima pihak pengurusan, jadi tanggungjawab saya lebih penting dan lebih berat untuk pasukan ini,” katanya lagi.


Berkat resipi mi kari arwah ibu

BEMBAN 8 Jun – “Keenakan masakan itu bukan sahaja terletak pada resepinya malah keikhlasan dalam menyediakan hidangan,” kata pemilik warung Mi Kari Kak Long Tehel, Zaidah Mohd Miskhan.

Zaidah, 49, atau lebih mesra disapa Kak Long berkata, sebagai peniaga sudah pasti dia mahukan pelanggannya berpuas hati dengan setiap hidangan yang dipesan, oleh sebab itu penyediaan perlu dibuat dengan sepenuh hati.

Katanya, dia yang sebelum itu hanya membantu arwah ibunya berniaga buah potong dan air balang tidak pernah terfikir akan menjadi ‘tauke’ walaupun premisnya terletak di dalam kampung.

“Selepas berhenti kerja kilang saya bantu arwah ibu berniaga dan bermula dengan buah potong kemudian kami kemudian menjual sarapan pagi. Kini selepas empat tahun pemergian emak saya uruskan sendiri, jika tutup sayanglah sebab emak sudah usahakan.

“Berbekalkan resepi mi kari arwah itu, saya cuba memasak sendiri. Alhamdulillah dapat menarik hati pelanggan selain mereka gemarkan rasa mi kari di sini,” katanya ketika ditemui di warungnya di Kampung Parit Lampung, Tehel, di sini, semalam.

Menurut ibu kepada empat anak itu, walaupun warung miliknya itu turut menyediakan pelbagai hidangan lain termasuk masakan panas tetapi mi kari menjadi pilihan utama pelanggan serta akan menjadi makanan paling laris.

“Setiap hari saya akan sediakan kuah seperiuk besar yang kuantitinya dianggarkan 54 liter dan kira-kira jam 10 pagi selalunya sudah habis.

“Ada pelanggan yang kata mereka sukakan mi kari di sini kerana kepekatan kuah dan aroma rempah, bagi saya setiap orang punyai cita rasa berbeza-beza namun begitu sebagai peniaga saya amat bersyukur,” katanya.


Dibenar buat liputan latihan pasukan Liga M, khabar gembira- SAM

KUALA LUMPUR 23 Mac – Persatuan Penulis-penulis Sukan Malaysia (SAM) menyambut baik dan berterima kasih kepada Liga Bolasepak Malaysia (MFL) yang memberikan kelonggaran kepada petugas media untuk membuat liputan sepanjang sesi latihan pasukan dalam Liga Malaysia.

Presidennya Datuk Jasni Shafie berkata, keputusan MFL membenarkan media membuat liputan sama ada sebelum dan selepas latihan memberi khabar gembira kepada petugas media yang sebelum ini tidak dibenarkan untuk menjalankan tugas ketika sesi latihan pasukan berlangsung.

“Keprihatinan MFL mendengar rintihan pengamal media sebelum ini membuktikan mereka sentiasa memberi keutamaan kepada media yang turut sama membantu merancakkan saingan liga bola sepak di Malaysia,” katanya dalam satu kenyataan di sini semalam.

Mengulas lanjut, beliau berkata pihaknya turut berterima kasih kepada MFL yang memutuskan petugas media terutama jurugambar dan jurukamera lagi lagi diwajibkan untuk membuat ujian RTK Antigen.

“Kami ahli media menghargai langkah terbaru MFL ini, khususnya Ketua Pegawai Eksekutif MFL, Datuk Ab Ghani Hassan dan berharap liga bola sepak tempatan kembali meriah selepas pandemik Covid 19 ini.


PPSM bakal bina ‘Pit Stop Cruise’ di Sungai Melaka.

PENGKALAN RAMA 28 Feb. – Sejumlah RM400,000 diperuntukkan bagi pembinaan empat ‘pit stop’ atau jeti baharu Melaka River Cruise (MRC) serta menaik taraf satu jeti sedia ada dalam fasa satu Sungai Melaka.

Ketua Pegawai Eksekutif Perbadanan Pembangunan Sungai dan Pantai Melaka (PPSPM), Datuk Murad Husin berkata, peruntukan itu diperolehi menerusi kutipan caj warisan pelancongan dalam memberi keselesaan dan menjamin keselamatan pengunjung.

“Pengunjung boleh gunakan perkhidmatan ini selama sehari dari stesen ke stesen lain menerusi pembelian ‘one day ticket’,” katanya kepada pemberita selepas Program Gotong-Royong Bulanan PPSPM, hari ini

“Jeti baharu ini akan dilancarkan awal Mac ini dan ia adalah usaha PPSPM untuk meningkatkan kualiti produk pelancongan Melaka kerana MRC antara ikon pelancongan negeri,” katanya.


NAFAS tetap lima fokus utama menjelang 2030

KUALA LUMPUR, 31 Mac – Pertubuhan Peladang Kebangsaan (NAFAS) menetapkan lima fokus utama menuju 2030 untuk kekal relevan kepada rantaian Pertubuhan Peladang dengan tumpuan diberikan dalam aspek pembangunan industri padi dan beras.

Pengerusi Jemaah Pengarah NAFAS Datuk Zamri Yaakob berkata empat lagi fokus adalah pemasaran input baja dan kimia; menjadi pemain utama industri ayam; mencari sumber kekayaan baharu serta kemakmuran keluarga Peladang.

“Dalam meniti usia 50 tahun, NAFAS perlu lebih bersedia mendepani cabaran dan melihat kepada keperluan masa depan serta dinamik dan produktif mengurus isu serta membentuk masyarakat tani yang berdikari dan makmur,” katanya pada Majlis Pelancaran Jubli Emas 50 Tahun NAFAS di sini, semalam.

Memperincikan setiap fokus itu, Zamri berkata bagi pembangunan industri padi dan beras, pihaknya kini ke arah pembangunan, pengeluaran dan pengkomersialan benih padi hibrid NAFAS yang dilaksanakan bersama agensi kerajaan berkaitan serta syarikat rakan kongsi dengan musim penanaman pertama dijangka tahun depan.

“Objektif program ini ialah menjadi alternatif kepada pesawah dengan tawaran benih padi hibrid berbanding benih padi inbrid sedia ada di pasaran, kajian dilaksanakan membuktikan peningkatan hasil tuaian sehingga 50 peratus setiap hektar,” katanya.

Selain itu, Zamri berkata pihaknya kini menumpukan kepada penyelidikan dan pembangunan; pengilangan dan pemasaran input baja dan racun sebagai pendapatan baharu NAFAS.

Bagi menjadi pemain utama industri ayam, Zamri berkata NAFAS kini terarah kepada melengkapkan rantaian nilai ayam bermula daripada makanan, ternakan hingga pemprosesan.

Beliau menjelaskan pertubuhan itu juga memberi penekanan kepada pembangunan sektor pertanian baharu seperti nanas MD2 serta durian Musang King sebagai sumber kekayaan baharu selain memberi tumpuan kepada perkongsian kemakmuran NAFAS kepada semua peringkat Pertubuhan Peladang.

Zamri berkata dalam usia NAFAS menjangkau 50 tahun, pertubuhan yang dianggotai 14 Pertubuhan Peladang Negeri, 279 Pertubuhan Peladang Kawasan dan hampir sejuta ahli seluruh negara itu turut mengalami evolusi seiring perubahan masa.

“Walaupun dalam perniagaan ada untung rugi kita haruslah mempunyai perancangan atau pelan yang membantu mengesan pergerakan dalam perniagaan dan kita tidak boleh leka dengan nikmat diberi, jangan terlalu berada dalam comfort zone (zon selesa),” katanya.

Zamri berkata hasil kecekapan ahli jemaah pengarah dan pengurusan, pertubuhan itu berjaya mengembangkan sektor perniagaannya melalui enam syarikat subsidiari 100 peratus milik NAFAS, tiga subsidiari dengan pelaburan melebihi 50 peratus serta 11 anak syarikat bagi subsidiari dan syarikat bersekutu.

Beliau berkata sepanjang 2010 hingga 2019, NAFAS telah mengagihkan dividen RM83.75 juta kepada pemegang saham dengan purata agihan dividen setiap tahun sebanyak 30 peratus daripada jumlah saham selain menjalankan tanggungjawab pembayaran zakat perniagaan.

Selain itu, NAFAS dan kumpulan telah membuat pembayaran zakat berjumlah RM15.14 juta kepada Majlis Agama Islam di setiap negeri tahun lepas serta menjalankan tanggungjawab sosial dengan memberikan bantuan kepada Pertubuhan Peladang Negeri, Pertubuhan Peladang Kawasan dan ahli peladang seluruh negara.

NAFAS ditubuhkan pada 31 Mac 1972 adalah ilham Perdana Menteri kedua Allahyarham Tun Abdul Razak Hussein dan pada awal penubuhan ia dikenali sebagai Persatuan Peladang Kebangsaan.

Seiring peredaran masa dan bagi membolehkan peladang mencapai kemajuan, persatuan peladang dan syarikat kerjasama asas tani seluruh negara dicantum menjadi Pertubuhan Peladang Kawasan (PPK) yang didaftarkan di bawah Akta Pertubuhan Peladang 1973.


Malaysia yakin IPEF platform perkukuhkan kerjasama di Indo-Pasifik – Ismail Sabri

TOKYO, 26 Mei (Bernama) — Malaysia yakin Rangka Kerja Ekonomi Indo-Pasifik (IPEF), iaitu inisiatif perdagangan baharu yang turut dianggotainya akan menjadi satu platform untuk memperkukuhkan kerjasama ekonomi dengan negara di Indo-Pasifik dan rantau ASEAN, kata Datuk Seri Ismail Sabri Yaakob.

Perdana Menteri Malaysia itu pada Persidangan Antarabangsa ke-27 Mengenai Masa Depan Asia pada Khamis berkata IPEF menyediakan struktur kerjasama yang holistik bagi menyelesaikan isu perdagangan dengan negara rakan.

Ini memandangkan fokus dalam negara (Malaysia) tertumpu kepada usaha untuk memacu perkembangan industri yang strategik dan berimpak tinggi, ketahanan rantaian bekalan, standard ekonomi digital serta teknologi, katanya pada sesi soal jawab di persidangan itu.

“Malaysia bersedia untuk membincangkan isu-isu berkaitan melalui IPEF bagi memastikan rakan-rakan IPEF dapat mengoptimumkan manfaat ekonomi dan strategik seperti yang digariskan dalam kerangka tersebut,” kata Ismail Sabri sambil menambah sektor perubatan, elektrik dan elektronik serta ekonomi digital dijangka mendapat manfaat melalui inisiatif IPEF itu.

Presiden Amerika Syarikat Joe Biden melancarkan IPEF di Tokyo pada 23 Mei ketika melawat Jepun bagi pembabitan ekonomi AS yang lebih meluas dengan rantau Indo-Pasifik serta untuk mengukuhkan hubungan dengan Jepun.

Menurut Ismail Sabri, Malaysia sejak sekian lama telah menyokong idea keterangkuman melalui integrasi ekonomi serantau dengan menandatangani perjanjian dua hala serta sehala dengan pelbagai pihak.

“Sebagai sebuah negara yang mempunyai kelebihan dari segi sumber dan juga bakat, Malaysia sentiasa mengambil peluang ini untuk memperluaskan liberalisasi perdagangan dan pelaburan sebagai agenda utama Malaysia,” katanya.

Beliau berkata setiap platform seperti Perjanjian Perkongsian Ekonomi Komprehensif Serantau (RCEP) dan IPEF mempunyai kelebihan tersendiri yang memberikan manfaat kepada Malaysia dengan saling melengkapi dan akhirnya menyumbang kepada integrasi ekonomi serantau.

“Namun diakui bahawa berkemungkinan faedah yang lebih akan dinikmati oleh sesetengah pihak berbanding pihak yang lain bergantung kepada landskap ekonomi serta pihak-pihak yang terlibat dalam perjanjian tersebut,” jelasnya.

Beliau menambah dengan pelaksanaan CPTPP kelak serta RCEP yang telah dikuatkuasakan oleh Malaysia mulai 18 Mac 2022, ia akan membuka ruang yang akhirnya mampu merealisasikan inisiatif Lingkungan Perjanjian Bebas bagi Asia Pasifik (FTAAP).

Melalui CPTPP, Malaysia menjangkakan eksport barangan ke pasaran CPTPP bagi sektor seperti elektrik dan elektronik, peralatan optikal dan saintifik, alatan perubatan dan kimia akan meningkat.

“Ia mampu mengukuhkan keyakinan para pelabur serta menggalakkan lebih banyak pelaburan asing bukan sahaja dalam kalangan anggota tetapi juga negara bukan CPTPP kerana mereka mahu memanfaatkan konsesi tarif yang ditawarkan melalui perjanjian berkenaan,” katanya.

Selain itu, Ismail Sabri berkata penghapusan dan pengurangan tarif bagi eksport dan import barangan antara negara-negara RCEP akan memudahkan lagi aliran perdagangan bagi produk serta perkhidmatan dalam kalangan negara ahli.

Antara sektor yang dijangka memperoleh manfaat daripada perjanjian RCEP adalah perkhidmatan telekomunikasi, kewangan, komoditi yang antaranya produk berasaskan kelapa sawit, getah, kayu dan produk kayu seperti perabot.- BERNAMA


Hubungan Bersatu-UMNO diputuskan mesyuarat petang ini- Hamzah

KUALA LUMPUR 4 Mac. – Mesyuarat Ahli Majlis Tertinggi Parti Pribumi Bersatu Malaysia (Bersatu) akan diadakan 4 petang ini bagi membuat pendirian mengenai hubungan parti itu dan UMNO.

Setiausaha Agung Bersatu Datuk Seri Hamzah Zainuddin berkata, mesyuarat itu susulan surat Presiden UMNO Datuk Seri Ahmad Zahid Hamidi mengenai keputusan Ahli Majlis Tertinggi UMNO untuk tidak bekerjasama dengan Bersatu dalam Pilihan Raya Umum ke-15 akan datang.

“Surat bertarikh 26 Februari lalu itu telah dibincangkan mesyuarat Biro Politik Bersatu dipengerusikan Presiden Tan Sri Muhyiddin Yassin semalam dan mengambil maklum mengenai keputusan dibuat UMNO di Janda Baik, Pahang berkenaan, Jumaat lalu,” katanya dalam kenyataan di sini.

Hamzah berkata pendirian dicapai pada mesyuarat petang ini akan turut dibawa ke Mesyuarat Majlis Tertinggi PN akan datang bersama parti-parti komponen PN iaitu PAS, STAR, SAPP dan Gerakan.


Saya masih poster boy, calon PM BN – Ismail Sabri

BERA, 5 Nov – “Saya masih lagi poster boy dan calon Perdana Menteri Barisan Nasional (BN) selepas PRU15 (Pilihan Raya Umum ke-15),” kata Datuk Seri Ismail Sabri Yaakob.

Perdana Menteri berkata pemilihan beliau sebagai calon jawatan utama pentadbiran kerajaan itu telah diputuskan secara jelas pada Persidangan Agung UMNO 2021 serta keputusan mesyuarat Majlis Tertinggi (MT) UMNO pada April lepas.

“Setakat ini tidak ada keputusan daripada MT UMNO yang mengatakan sebaliknya (tukar calon Perdana Menteri) dan baru-baru ini lebih 156 daraipada 190 Bahagian UMNO membuat usul mencadangkan saya sebagai calon Perdana Menteri.

“Perkara (keputusan sebagai calon Perdana Menteri) itu tidak ‘reversed’ dan tak ada mesyuarat (dalam parti) yang memutuskan sebaliknya (tukar calon Perdana Menteri), maka apa yang diputuskan sebelum ini kekal,” katanya.

Ismail Sabri berkata demikian pada sidang media selepas hadir di pusat penamaan calon bagi Parlimen Bera di Pusat Penamaan Calon Parlimen Bera di Dewan Konvesyen Majlis Daerah Bera, di sini hari ini.

Naib Presiden UMNO itu turut menafikan wujud surat akuan bersumpah bagi memilih calon Perdana Menteri selain beliau selepas pilihan raya, yang didakwa perlu ditandatangani setiap calon daripada UMNO, seperti yang tular di media sosial beberapa hari lepas.

Sebaliknya Ismail Sabri berkata surat yang ditandatangi calon yang terpilih untuk mewakili parti pada pilihan raya kali ini adalah untuk memastikan tiada yang bertindak melompat parti selaras dengan Akta Perlembagaan (Pindaan) (No.3) 2022 yang berkuat kuasa 5 Okt lepas.

“Kalau dulu, surat itu adalah seperti surat peletakan jawatan kita sebagai Ahli Dewan Rakyat atau ADUN (Ahli Dewan Undangan Negeri) kalau kita melompat parti lain. Itu dulu, tapi sekarang sejak ada akta anti lompat parti, kita punya SD (surat akuan bersumpah) adalah berdasarkan akta itu,” katanya.

Ditanya mengenai spekulasi wujud kerjasama atau pakatan antara Presiden UMNO Datuk Seri Dr Ahmad Zahid Hamidi dengan ketua pembangkang Datuk Seri Anwar Ibrahim PRU15 untuk membentuk kerajaan selepas PRU15, Ismail Sabri secara ringkas berkata:


Azmin, Mohd Radzi kekal Menteri Kanan, KJ dilantik Menteri Kesihatan

PUTRAJAYA 27 Ogos – Perdana Menteri Datuk Seri Ismail Sabri Yaakob hari ini mengumumkan barisan kabinet baharu yang telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah

Dalam pengumuman tersebut, tiada jawatan Timbalan Perdana Menteri diumumkan, sebaliknya kabinet di bawah pentadbiran Ismail Sabri kekal menggunakan empat Menteri Kanan.

Bagi Menteri Kanan Perdagangan Antarabangsa dan Industri, Datuk Seri Mohamed Azmin Ali kekal menjawat jawatan berkenaan bersama Timbalannya, Senator Datuk Lim Ban Hong.

Begitu juga Menteri Kanan Kerja Raya dan Menteri Kanan Pendidikan yang kekal dijawat penyandang terdahulu iaitu Datuk Seri Fadillah Yusof dan Senator Datuk Dr. Mohd Radzi Md Jidin.

Bagaimanapun yang paling mencuri tumpuan ialah posisi Menteri Kesihatan yang kini dipegang Khairy Jamaluddin, yang bertukar posisi dengan Datuk Dr Adham Baba yang kini memegang portfolio Menteri Sains, Inovasi dan Teknologi.

Ahmad Faizal yang juga Timbalan Presiden Bersatu dilantik Menteri Belia dan Sukan, manakala Idris dan Shahidan masing-masing menjadi Menteri Di Jabatan Perdana Menteri Tugas-Tugas Khas dan Hal Ehwal Agama dan Menteri Wilayah Persekutuan.

Sementara itu, antara nama yang digugurkan dalam barisan kabinet ialah Datuk Seri Mohd Redzuan Md Yusof yang sebelum ini memegang portfolio Menteri Di Jabatan Perdana Menteri (Tugas-Tugas Khas).

Menteri Kanan – Menteri Perdagangan Antarabangsa dan Industri
YB. Datuk Seri Mohamed Azmin Ali
Timbalan Menteri : YB. Datuk Lim Ban Hong

Menteri Kanan – Menteri Pertahanan
YB. Datuk Seri Hishammuddin Tun Hussein
Timbalan Menteri : YB. Datuk Seri Ikhmal Hisham bin Abdul Aziz

Menteri Kewangan
YB. Tengku Datuk Seri Zafrul Tengku Abdul Aziz
Timbalan Menteri I : YB. Mohd Shahar Abdullah
Timbalan Menteri II : YB. Tuan Haji Yamani Hafez Musa

Menteri Kanan – Menteri Pendidikan
YB Senator Datuk Dr. Mohd Radzi Md Jidin
Timbalan Menteri I : YB Senator Dato’ Dr Mah Hang Soon
Timbalan Menteri II : YB Datuk Mohamad Alamin

Menteri Di Jabatan Perdana Menteri (Tugas-Tugas Khas)
YB Datuk Dr Hj Abdul Latiff bin Ahmad
Timbalan Menteri : YB Datuk Mastura binti Tan Sri Dato’ Mohd Yazid

Menteri Di Jabatan Perdana Menteri (Parlimen dan Undang-Undang)
YB Datuk Seri Dr Haji Wan Junaidi bin Tuanku Jaafar
Timbalan Menteri : Datuk Wira Hajjah Mas Ermieyati binti Samsuddin

Menteri Di Jabatan Perdana Menteri (Hal Ehwal Agama)
YB Senator Tuan Idris bin Ahmad
Timbalan Menteri : YB Datuk Haji Ahmad Marzuk bin Shaary

Menteri Di Jabatan Perdana Menteri (Hal Ehwal Sabah dan Sarawak)
YB Datuk Seri Panglima Dr. Maximus Johnity Ongkili
Timbalan Menteri : YB Dato’ Hajah Hanifah Hajar Taib

Menteri Wanita, Keluarga dan Masyarakat
YB Datuk Seri Rina Binti Harun
Timbalan Menteri : YB Dato’ Hajah Siti Zailah binti Mohd Yusoff

Menteri Dalam Negeri
YB Datuk Seri Hamzah Bin Zainuddin
Timbalan Menteri I : YB Datuk Seri Dr Haji Ismail bin Haji Mohamed Said
Timbalan Menteri II : YB Jonathan Yassin

Menteri Kesihatan
YB Tuan Khairy Jamaluddin bin Abu Bakar
Timabalan Menteri I : YB Dato’ Dr Noor Azmi bin Ghazali
Timbalan Menteri II : YB Datuk Aaron Ago Dagang

Menteri Pertanian dan Industri Makanan
YB Datuk Seri Dr Ronald Kiandee
Timbalan Menteri I : YB Datuk Seri Hj Ahmad bin Hamzah
Timbalan Menteri II : YB Dr. Nik Muhammad Zawawi bin Salleh

Menteri Pembangunan Luar Bandar
YB Datuk Seri Mahadzir Bin Khalid
Timbalan Menteri I : YB Datuk Seri Abdul Rahman bin Mohamad
Timbalan Menteri II : YB Datuk Haji Hasbi bin Habibollah

Menteri Perdagangan Dalam Negeri dan Hal Ehwal Pengguna
YB Datuk Alexander Nanta Linggi
Timbalan Menteri : YB Dato’ Rosol bin Wahid

Menteri Komunikasi Dan Multimedia
YB Tan Sri Datuk Seri Panglima Haji Annuar bin Haji Musa
Timbalan Menteri : YB Datuk Zahidi bin Zainul Abidin

Menteri Perumahan dan Kerajaan Tempatan
YB Datuk Seri Reezal Merican bin Naina Merican
Timbalan Menteri : YB Datuk Sri Ismail bin Abdul Mutalib

Menteri Sains, Teknologi dan Inovasi
YB Datuk Seri Dr Adham Baba
Timbalan Menteri : YB Datuk Haji Amzad bin Mohamed @ Hashim

Menteri Perusahaan, Perladangan dan Komoditi
YB Datuk Dr Hajah Zuraidah binti Kamaruddin
Timbalan Menteri I : YB Datuk Seri Wee Jeck Seng
Timbalan Menteri II : YB Willie anak Mongin

Menteri Pelancongan, Kesenian dan Kebudayaan
YB Datuk Seri Hajah Nancy binti Shukri
Timbalan Menteri : YB Datuk Seri Dr Santhara Kumar a/l Ramanaidu

Menteri Perpaduan Negara
YB Datuk Halimah binti Mohamed Sadique
Timbalan Menteri : YB Senator Tuan Wan Ahmad Fayshal bin Wan Ahmad Kamal

Menteri Belia dan Sukan
YB Datuk Seri Ahmad Faizal bin Datuk Azumu
Timbalan Menteri : YB Senator Datuk Seri Ti Lian Ker


Dua lelaki terbunuh berbalas tembakan dengan polis

KUALA TERENGGANU, 5 April – Dua lelaki yang disyaki terlibat dalam kes dadah dan jenayah, terbunuh dalam kejadian tembak-menembak dengan pihak polis di Kampung Simpang Tokku, di sini pagi tadi.

Timbalan Ketua Polis Terengganu SAC Wan Rukman Wan Hassan berkata dalam insiden kira-kira 11.30 pagi tadi, kedua-dua lelaki itu yang menaiki kereta Honda Civic kuning, melarikan diri ketika ditahan pasukan polis daripada Jabatan Siasatan Jenayah (JSJ) Ibu Pejabat Polis Kontinjen (IPK) Terengganu dan JSJ Bukit Aman yang sedang melakukan rondaan Ops Kesan.

“Apabila pihak polis meminta suspek memberhentikan kenderaan, suspek telah melarikan diri dengan kenderaan tersebut. Apabila sampai di satu kawasan daripada Wakaf Beruas ke Persimpangan Tok Ku, polis berjaya menghalang mereka dan secara tiba-tiba, salah seorang daripada mereka melepaskan satu das tembakan ke arah polis,” katanya ketika ditemui pemberita di lokasi kejadian hari ini.

Wan Rukman berkata susulan itu pihaknya terpaksa membalas tembakan ke arah kedua-dua lelaki berkenaan, sebelum seorang daripada mereka melarikan diri dan bersembunyi di sebuah rumah kosong berhampiran.

“Semasa di dalam rumah, suspek telah melepaskan satu das tembakan. Nasib baik terkena penghadang atau shield yang dibawa polis dan di situlah berlaku satu lagi kejadian tembak-menembak antara polis dan suspek,” katanya.


Hanya beberapa jam menjelang 1 Ramadan, orang ramai sibuk buat persiapan

Ketika negara dalam Fasa Peralihan ke Endemik seiring dengan pemulihan semula ekonomi negara, peniaga barangan keperluan harian turut menerima manfaat daripada kunjungan orang ramai yang membuat persiapan bagi menyambut ketibaan bulan mulia ini.

Orang ramai dan peniaga menzahirkan kesyukuran serta menyifatkan sambutan Ramadan kali ini lebih bermakna memandangkan negara berada dalam Fasa Peralihan ke Endemik yang menyaksikan terdapat kelonggaran prosedur operasi standard (SOP).

Di Pasar Chow Kit, jumlah pengunjung adalah luar biasa berbanding hari-hari sebelumnya apabila mereka tidak melepaskan peluang untuk membeli barang keperluan harian sebagai persiapan menyambut Ramadan.

Pertambahan kenderaan ke pasar itu menyebabkan kesesakan lalu lintas di Jalan Pahang, Jalan Raja Alang dan Jalan Raja Bot sebelum anggota polis mengawal aliran trafik di jalan terbabit.

Tinjauan di sekitar PUTRAJAYA pula mendapati pelanggan mengunjungi Pasar Awam Presint 8 seawal 8 pagi untuk membeli barangan basah segar seperti hasil laut, ayam dan daging serta sayur-sayuran.

Rata-Rata pengunjung mematuhi SOP pencegahan COVID-19 dengan mengimbas kod MySejahtera, memakai pelitup muka dan menggunakan cecair pembasmi kuman sebelum memasuki premis terbabit.

Di SELANGOR, keterujaan orang ramai menyambut bulan Ramadan dapat dilihat apabila mereka masih memenuhi Pasar Moden Seksyen 6 di Shah Alam untuk membeli barangan keperluan walaupun tempoh operasi pasar itu tamat pada 1 tengah hari.

Pengerusi Persatuan Peniaga-Peniaga Pasar Moden Seksyen 6 Ismail Kamarudin berkata ada yang datang seawal 4.30 pagi bagi membeli keperluan harian dan barangan basah kerana sudah menjangka mereka perlu beratur panjang untuk memasuki premis itu.

Di Seremban, NEGERI SEMBILAN tradisi ‘mantai’ yang menjadi identiti negeri itu menjelang Ramadan dan Aidilfitri lebih meriah pada tahun ini apabila orang ramai mula beratur untuk membeli daging sejak awal pagi.

Penjual daging Mohd Fadhil Asnawi Zaaidin, 30, yang sudah empat tahun berniaga berkata dia menyediakan tujuh ekor lembu untuk mantai di Pasar Ampangan kali ini dengan persiapan untuk jualan sudah bermula sebelum Subuh.

Di MELAKA, masyarakat sekitar Alor Gajah membuat persiapan Ramadan dengan membeli barangan keperluan harian pada harga berpatutan di Karnival Jualan Keluarga Malaysia ‘Mantai Ramadan’ di Taman Melaka Perdana.

Suri rumah Nor Azizah Hassan, 54, mencadangkan agar kerajaan menganjurkan karnival itu dengan lebih kerap khususnya sepanjang bulan Ramadan bagi membantu rakyat mendapatkan bekalan makanan basah pada harga lebih rendah.

Di JOHOR, pengusaha barangan basah terutama di Pasar Awam Larkin yang sering menjadi tumpuan penduduk bandar raya itu turut diserbu orang ramai dan rata-rata pengusaha tidak menang tangan melayan pembeli sejak awal pagi.

Malah ada di antara mereka hampir kehabisan barangan jualan seperti penjual sayur-sayuran Zalini Yasin, 52, yang turut mengharapkan situasi seumpama itu terus berkekalan bagi merancakkan lagi perniagaan mereka yang agak ‘lesu’ sejak dua tahun lepas.

Di PULAU PINANG, peniaga barangan kering dan kelapa di Pasar Awam Jelutong, Mohamad Sadik Mydin, 45, berkata barangan keperluan seperti bawang, ubi kentang, rempah ratus dan santan sangat laris dijual hari ini.

“Orang ramai mula membeli barangan keperluan untuk disimpan di rumah supaya tidak perlu ke pasar setiap hari kerana keadaan kes COVID-19 masih tinggi,” katanya sambil menambah jualan harian meningkat 20 peratus sejak dua hari lepas ketika orang ramai membuat persediaan untuk menyambut Ramadan.

Di Pasar Besar Alor Setar, KEDAH, jalan raya sesak dengan kenderaan seawal 9 pagi dan orang ramai berpusu-pusu membeli barangan keperluan manakala rata-rata peniaga di tapak Bazar Ramadan di pekarangan Stadium Darul Aman telah membuat persiapan jualan di premis masing-masing.

Peniaga minuman, Muhd Subri Harun, 54, berkata dia mengeluarkan modal yang lebih besar pada tahun ini berbanding tahun lepas kerana menjangkakan orang ramai lebih bebas berkunjung ke Bazar Ramadan berikutan negara kini berada di Fasa Peralihan ke Endemik.

Di TERENGGANU, seorang peniaga Azimah Taib, 48, berkata dia tidak sabar menantikan suasana Bazar Ramadan yang sangat meriah terutama pada penghujung bulan puasa.

Peniaga ikan bakar di Bazar Ramadan Gong Badak sejak 2012 itu berkata menjelang Aidilfitri, golongan perantau akan pulang ke kampung halaman dan berkunjung ke bazar untuk mendapatkan menu masakan Terengganu termasuk juadah jualannya.

Di KELANTAN selain pasar basah, sebuah bangsal menjual daging di Kampung Jambu Merah, Melor, Kota Bharu menjadi tumpuan pelanggan untuk mendapatkan ‘daging batang pinang.’

Di PAHANG, Nor Hafsah Omar dan suaminya, Muhammad Syafik Ab Rahman, tidak menang tangan menyiapkan tempahan jeli cincau yang diterima daripada pelanggan untuk digunakan dalam penyediaan minuman serta makanan sebagai juadah berbuka puasa esok.

Pasangan suami isteri yang sudah mengusahakan perniagaan itu sejak tiga tahun lepas berkata sebanyak 400 pek jeli cincau dan 300 botol minuman cincau telah disiapkan untuk dijual kepada pelanggan seeta ejen jualan selain menempatkannya di pasar raya sekitar Kuantan bermula esok.

Di Pasar Besar Sena, PERLIS seorang peniaga daging, Abdul Mutalib Ghani, 45, berkata jumlah pengunjung ke pasar itu hari ini bertambah berbanding hari biasa dan pengunjung tidak putus-putus datang sejak ia mula beroperasi bagi mendapatkan bekalan daging sempena Ramadan.

Di PERAK, pengunjung mula mendapatkan barangan keperluan asas seawal 7.30 pagi di pasar besar di Pusat Transformasi Bandar (UTC) di sini. – BERNAMA


Agong perkenan kurnia pingat PGB kepada Baharuddin, Norihan

Menteri Dalam Negeri Datuk Seri Hamzah Zainuddin berkata penganugerahan itu sebagai mengenang jasa dan pengorbanan anggota Pasukan Gerakan Am (PGA) yang terlibat dalam kejadian berbalas tembakan di sempadan Malaysia-Thailand pada Selasa (24 Nov).

“Saya bagi pihak kerajaan menjunjung kasih ke bawah Seri Paduka Baginda Yang di-Pertuan Agong atas perkenan baginda untuk menganugerahkan Pingat Panglima Gagah Berani (PGB) kepada kedua-dua anggota terlibat,” katanya pada Waktu Pertanyaan-pertanyaan Menteri.

Hamzah berkata Kementerian Dalam Negeri juga memperakukan supaya mendiang Baharuddin dinaikkan pangkat kepada Sarjan secara posthumous dan Norihan juga dinaikkan pangkat kepada Sarjan secara medan.

Katanya kerajaan sentiasa mengiktiraf jasa dan pengorbanan anggota keselamatan yang berkhidmat dengan jujur, ikhlas dan berani dalam mempertahankan keselamatan, keamanan dan kesejahteraan negara.

Mengenai insiden berkenaan, Hamzah berkata hingga kini, Polis Diraja Malaysia telah menahan 19 suspek membabitkan 15 warganegara dan empat rakyat Thailand.

Beliau berkata pihak berkuasa Thailand pula menahan empat suspek warganegara Thailand, termasuk tiga yang cuba mendapatkan rawatan di hospital akibat kecederaan terkena tembakan.

“Saya ingin menegaskan bahawa kerajaan tidak akan berkompromi dengan mana-mana pihak dan akan mengambil tindakan tegas terhadap mereka yang terlibat,” katanya.

Susulan itu, Hamzah berkata kementeriannya sedang merangka pelan strategik secara holistik bagi memperkasakan lagi  kawalan keselamatan dan keupayaan anggota pasukan keselamatan yang bertugas di sempadan, melibatkan perolehan aset serta fasiliti moden dan terkini seperti dron, Armoured Personnel Carrier (APC), Night Vision Goggles (NVG) dan GPS Tracker.

Hamzah berkata demikian semasa menjawab soalan Abdul Latif  Abdul Rahman (PAS-Kuala Krai) mengenai perincian insiden serangan terhadap dua anggota PGA itu dan langkah terkini kerajaan dalam memperketatkan lagi kawalan sempadan antarabangsa agar sindiket penyeludupan lumpuh sepenuhnya.

Pada Selasa, Baharuddin maut manakala Norihan cedera parah ditembak selepas diserang kumpulan penyeludup ketika menjalankan risikan di kawasan Pintu A3, Pos Tembok Sempadan 9 (TS9), Padang Besar.


DUN Duyong: Pendidikan, sekolah baharu wawasan Mohd Noor Helmy

DUYONG 26 Ogos – Sebuah sekolah menengah kebangsaan (SMK) baharu sedang dalam pembinaan berhampiran Taman Seri Duyong 2 dijangka beroperasi pada awal 2023.

Ahli Dewan Undangan Negeri (Adun) Duyong, Mohd Noor Helmy Abdul Halem berkata, setakat ini kerja-kerja pembinaan sekolah berkenaan hampir siap yang mana struktur fizikal bangunan telahpun sempurna sepenuhnya.

“Nama sekolah ini kita belum putuskan lagi, tapi dijangka tahun hadapan akan mula beroperasi, selewatnya Mac 2023, kita nak selesaikan masalah penduduk kerana kebanyakkan sekolah sedia ada di DUN Duyong lokasinya agak jauh.

“Kita ada tiga SMK iaitu SMK Tun Tijah, Tinggi Perempuan Melaka dan Kolej Tingkatan Enam Tun Fatimah yang terletak agak jauh daripada kawasan lembah Duyong ini.

“Betul-betul sekolah untuk DUN duyong belum ada lagi, jadi kita tunggu sekolah menengah yang baharu ini dibuka nanti, perkembangan fizikal bangunan tiada masalah sudah sampai tahap menyiapkan kerja-kerja akhir,” katanya.

Katanya, dengan pembinaan sekolah baharu itu penduduk khususnya di DUN Duyong tidak perlu menghantar anak-anak mereka ke sekolah yang lebih jauh.

“Sekarang ini anak-anak di kawasan ini terpaksa pergi sekolah di SMK Seri Kota, SMK Bukit Katil, SMK Padang Temu dan SMK Ayer Molek, jadi bila ada sekolah baharu memang kita fokuskan untuk anak-anak di kawasan berdekatan sahaja.


COVID-19: 317 kes positif baharu hari ini, tiga kluster baharu dikesan

KUALA LUMPUR 3 Okt. – Jumlah kes positif COVID-19 hari ini merekodkan 317 kes, sekali gus mengatasi angka tertinggi semalam dengan 287 kes.

Ketua Pengarah Kesihatan Tan Sri Dr Noor Hisham Abdullah, berkata pertambahan itu menjadikan jumlah kes positif COVID-19 meningkat kepada 12,088 kes.

Sementara itu, Dr. Noor Hisyam turut memberitahu pihaknya sedang mengenal pasti tiga kluster baharu yang tercetus di dua negeri, masing-masing dua di Kedah dan satu di Selangor.

Katanya, Kluster Bah Lunas dikenal pasti di Kulim, Kedah dan kes indeks, iaitu kes ke-11,471 adalah membabitkan seorang lelaki tempatan, berusia 35 tahun yang pulang dari kawasan berisiko di Sabah.

“Beliau dikesan positif pada 30 September lalu dan dimasukkan ke Hospital Sultanah Bahiyah (HSB) di Kedah. Susulan itu, saringan kontak rapat dijalankan dan tiga lagi kes positif COVID-19 bagi Kluster Bah Lunas dikenal pasti.

“Semua kes positif ini membabitkan warganegara dan mereka dimasukkan ke HSB. Sehingga jam 12 tengah hari tadi, sejumlah 112 individu disaring dan empat daripadanya dikesan positif COVID-19.

“Seramai 21 individu negatif dan 87 individu masih menunggu keputusan. Punca jangkitan adalah masih dalam siasatan,” katanya pada sidang media di Putrajaya, hari ini.


Terserah kepada PAS – Ab Rauf

MACHAP JAYA 15 Oktober – Sejarah kerjasama yang membuahkan hasil pada Pilihan Raya Kecil (PRK) Tanjung Piai , Johor sebelum ini perlu diambil kira PAS dalam membuat keputusan untuk bekerjasama dengan UMNO atau sebaliknya pada Pilihan Raya Umum ke-15 (PRU-15).

Pengerusi Badan Perhubungan UMNO Negeri Melaka Datuk Seri Ab Rauf Yusoh berkata, gabungan UMNO dan PAS memenangi semua Pusat Daerah Mengundi (PDM) ketika itu.

“Semua ini membuktikan kesepakatan PAS dan UMNO ini satu gabungan yang baik ketika itu. Terserah kepada pucuk pimpinan PAS, kalau hendak seribu daya tidak hendak seribu dalih,” katanya selepas merasmikan Mesyuarat Perwakilan UMNO Bahagian Alor Gajah di Kampung Permai, Machap Umboo, di sini, hari ini.


The Kadazandusun and Fuad Stephens: Journalism and the creation of an Identity

ON 30 June 1960, the North Borneo News and The Sabah Times (NBNST)  published an article titled “Dusun or Kadazan”. It was penned by Donald Stephens, journalist and President of Society of Kadazan.

“Why should Dusun be called Kadazan?” Stephens have often been asked the question, and felt that he should clarify the issue, “on the day when the natives celebrate their first official holiday.”  He argued that there was no “stigma to the name Dusun,” a good name which has been used for many years to describe the Kadazan people of this country.”

He clarified that the name had been in use for so long that many Kadazan know themselves only as Dusun and when using the word Kadazan or Kadayan they take the word to mean “people” and not as the race to which they belong. But he argued that Dusun was an imported word and the “so-called Dusun” name was first used by traders along the coast and by the Brunei overlords. The name was subsequently accepted by the Chartered Company as the generic name for the Kadazan people.

The name  Dusun, however to Stephens was derogatory, referring to the “people of the country side,” in the  sense that “we refer to the country folks as yokels.” Hence he argued for the change of name,  rationalizing that  “the educated Kadazans and those who have some pride to their race feel that the name should be changed to what they believe to be their true name – KADAZAN.

Stephens was writing as editor, publisher and owner of the newspaper. He was making a claim for the name Kadazan, in responding to the “rising pride among the Kadazan people and the knowledge of their desire to be known by their own name and not by a name which they feel had been nothing but a label hanged on them, put by others without their consent.”

In his article, he told that he started a column in NBNST called ‘Kadazan Corner’ adding that Radio Sabah had a slot called the ‘Kadazan Section.’

The NBNST was the merging of two newspapers, the Sandakan-based North Borneo News (1949) and the then Jesselton-based The Sabah Times (1953). Stephens was earlier a journalist for the Sandakan-based fortnightly. He wrote much on Sabah’s indigenous communities, subsequently having his own columns under the title ‘Rambler’ and ‘Roderick.’  This was before 1940.

According to the president of the Sabah Journalist Association, Datuk Joniston Bangkuai, Stephens later started The Sabah Times in Jesselton in Januari 1953. In his portrait of Stephens in conjunction with the award as the fourth recipient of the Tokoh Wartawan Malaysia (Journalism Laureate) in 1998, titled “Tun Mohammed Fuad Stephens: Pengasas Kewartawanan Sabah,” (2017),  Bangkuai described on the man’s vision and activism, among others his expressions against colonial policies and practices of oppressing the “kaum pribumi.”

Under the new newspaper, NBNST, Stephens  created a column in Bahasa Kadazan  edited by his friend Fred Sinidol. Together with Sinidol, they advocated for Kadazan rights and culture. In the 1950’s Stephens published a series of writings highlighting the Kadazan community. He brought attention to issues on land, recognition and protection of rights. Subsequently in 1960, the Pesta Tuai (Harvest Festival), also known as the Pesta Kaamatan, was recognized as a public holiday in Sabah. That was the first Kadazan official holiday that he referred to in his NBNST article of that year.  In Mei 1961, he formed the United National Kadazan Orgnization (Unko).

His writings fostered public debates on ethnic and identity issues. Through his letters to the editor and columns, he created public opinion in his favour. He constructed the Kadazan nation in Sabah. To this day, according to Mat Zin Mat Kib (2011), a historian on Sabah, Stephen’s construction of Kadazan identity is still controversial, with many doubtful on whether they are Kadazan or Dusun.

Mat Zin noted that attempts to unite the Dusun ethnic under the category Kadazandusun was not accepted by the authorities. Attempts to further unite Sabah’s ethnography still continues under attempts at creating another label – Kadazandusunmurut, to the extent of including Kadazandusunmurutrungus.

Stephens’ journalism at constructing and popularising the Kadazan was seen at fragmentizing the Dusun as a separate group. Mat Zin saw it as a hindrance to nation building when in 196 Stephens objected to the formation of Malaysia. Instead he had promoted the Borneo Federation (Persekutuan Borneo) comprising Sabah, Sarawak and Brunei.

The 11 August 1961 NBNST portrayed the story of the Borneo Federation with the headline “Self-Government Before Malaysia, Stephens Reinstates His Stand: Merger of Borneo Territories First.”  The next day, the NBNST reinforced it with “Malaysia not Practical Now.”

Later at the persuasion of Tunku Abdul Rahman, Stephens softened his stance. His NBNST, which earlier advocated for the Kadazan nation and the Borneo Federation, was turned into a forum for voicing the concept of Malaysia as a nation state. Herman James Luping, Stephens’ friend and confidante, later wrote on “The Malaysian Plans” (NBNST, 9 March 1962). According to Mat Zin, NBNST  earlier played the narrative of divide and rule. This was denied by Stephens in his writings.

The later writings and speeches of Stephens through the newspaper NBNST seemed to have been greatly influential in the formation of Malaysia. Adopting his Muslim name as Mohammed Fuad, he served Sabah twice as chief minister. Tun Mohammed Fuad Stephens was appointed the Yang Dipertua Negeri Sabah in 1973.

In the June 1960 article, Stephens argued that many Kadazans “have in fact forgotten their original name and when asked what race they belong to will answer: Dusun.” He described the amnesia as pathetic.  Colonial administrative officers mentioned by him in the article must have encountered a number of “saya orang sudah-lupa bah” Kadazans.


70 terperangkap di air terjun akibat kepala air

ASAHAN 16 Mei – Seramai 70 pengunjung kawasan rekreasi Air Terjun Laman Tiga budaya, di sini, hari ini cemas akibat terperangkap berikutan arus deras berpunca daripada kejadian kepala air.

Jurucakap Jabatan Bomba dan Penyelamat Malaysia (JBPM) Melaka berkata, pihaknya menerima panggilan kecemasan pada jam 1 tengah hari daripada orang awam sebelum jentera bomba dari Balai Bomba dan Penyelamat (BBP) Jasin bergegas ke lokasi kejadian.


Banjir: Jumlah mangsa di Terengganu meningkat, Kelantan menurun

Di TERENGGANU, jumlah penduduk dipindahkan terus meningkat kepada 17,742 orang daripada 4,557 keluarga setakat 8 pagi berbanding 14,393 orang daripada 3,744 keluarga malam tadi.

Peningkatan itu berikutan pemindahan penduduk di kampung-kampung terletak berhampiran muara sungai berikutan fenomena air pasang besar yang berlaku malam tadi terutama di daerah Kemaman.

Ketika ini terdapat 141 pusat pemindahan sementara (PPS) dibuka iaitu 26 di Besut, Dungun (29), Kemaman (27), Hulu Terengganu dan Setiu masing-masing 21, Kuala Terengganu (sembilan), Kuala Nerus (tujuh) dan Marang (satu).

Sekretariat Jawatankuasa Pengurusan Bencana Negeri memaklumkan jumlah tertinggi mangsa di PPS ialah di Kemaman iaitu seramai 8,027 orang, diikuti Hulu Terengganu (3,700), Dungun (2,988), Besut (908), Setiu (848), Kuala Terengganu (728), Kuala Nerus (538) dan Marang (lima).

Sementara itu, Jabatan Pengairan dan Saliran melalui laman sesawang https://publicinfobanjir.water.gov.my melaporkan kebanyakan sungai semakin surut dengan ketika ini hanya Sungai Kemaman di Kemaman dan Sungai Dungun di Dungun masih melebihi paras bahaya.

Di KELANTAN, jumlah mangsa banjir terus menunjukkan penurunan apabila seramai 7,625 orang daripada 2,483 keluarga berada di PPS setakat 8 pagi berbanding 8,054 orang daripada 2,600 keluarga malam tadi.

Aplikasi Info Bencana Jabatan Kebajikan Masyarakat (JKM) memaklumkan sebanyak 46 PPS dibuka melibatkan 21 di Pasir Mas, Tanah Merah (sembilan), Kuala Krai (tujuh), Pasir Puteh (enam), Machang (dua) dan Jeli (satu).

Sementara itu, portal rasmi info banjir JPS menerusi laman sesawang publicinfobanjir.water.gov.my melaporkan dua sungai utama di negeri itu berada pada paras amaran iaitu Sungai Golok di Kampung Jenob, Tanah Merah merekodkan bacaan 23.10 meter manakala Sungai Kelantan di Temangan, Machang mencatat 16.99 meter.- BERNAMA


15,000 anggota APM sedia diatur gerak bantu operasi bencana seluruh negara

AYER KEROH 15 Sept – Sekurang-kurangnya 10,000 hingga 15,000 anggota Angkatan Pertahanan Awam (APM) di seluruh negara bersedia dan fleksibel untuk diatur gerakkan pada bila-bila masa bagi membantu operasi bencana banjir di negeri lain.

Timbalan Ketua Pesuruhjaya Operasi Angkatan Pertahanan Awam (APM), Dr Norhafifi Ismail berkata, bagaimanapun bilangan tepat anggota terbabit masih di peringkat kajian.

Katanya, ketika ini pihaknya melakukan kajian khusus di setiap Pejabat Negeri Pertahanan Awam (PNPA) bagi menentukan bilangan anggota yang bersedia dan boleh ditugaskan pada bila-bila masa dalam tempoh 24, 48, 72 jam.

“Itu strategi yang mungkin selama ini kita lakukan tapi tidak berapa strategik sebab kita tidak tahu (jumlah) sebenar anggota yang boleh dikerahkan.

“Dengan kajian sebegini kita akan tahu dengan tepat bilangan anggota dari negeri-negeri yang dekat dengan negeri yang terbabit banjir untuk dikerahkan,” katanya sambil menambah langkah strategik itu membolehkan segala aset digembeng dengan sebaiknya.

Beliau berkata demikian kepada media ketika lawatan kerja ke Pusat Kuarantin dan Rawatan COVID-19 Berisiko Rendah (PKRC) MITC, di sini, hari ini.

Mengulas lanjut, Norhafifi berkata, Melaka adalah negeri pertama melengkapkan kajian itu dengan mengkoordinasikan seramai 1,200 anggota yang aktif dan fleksible untuk bantuan bencana di negeri lain.

“Justeru, dalam masa terdekat ini saya akan arahkan PNPA lain untuk membuat langkah yang sama membolehkan atur gerak anggota APM lebih sistematik dan segala perancangan berjalan lancar.

Sementara itu, katanya Jabatan Meteorologi Malaysia telah mengeluarkan amaran MTL tidak akan selebat tahun sebelum ini, namun pihaknya tetap perlu bersedia lebih awal menghadapi sebarang kemungkinan.

“Selain itu, kita juga mempunyai pengalaman yang mana negara dilanda banjir dan COVID-19 dalam waktu yang sama, menyebabkan penggunaan logistik dilakukan secara maksimum.

“Jadi, pasukan bantuan dari negeri lain yang tidak dilanda bencana perlu digerakkan bersama-sama aset mereka, kerana sebagai contoh tahun lepas, satu trak mungkin boleh dinaiki seramai 30 orang tetapi disebabkan COVID, kita hanya boleh membawa 15 mangsa sahaja,” ujarnya.

Dalam pada itu Norhafifi memaklumkan pada tahun ini APM juga akan menerima beberapa aset baharu termasuk 100 ambulans, bot dan pengangkutan lain yang akan diberikan secara berperingkat.


Bekas pengarah pengurusan Bukit Aman meninggal dunia

KUALA LUMPUR 17 Ogos – Bekas Pengarah Pengurusan Bukit Aman Datuk Seri Abdul Ghafar Rajab meninggal dunia di Hospital Canselor Tuanku Muhriz (HCTM) Universiti Kebangsaan Malaysia di sini, hari ini.

Anaknya, Inspektor Mohd Qassim Abdul Ghafar ketika dihubungi Bernama berkata, bapanya yang menghidap kanser, kerap dimasukkan ke hospital bagi mendapatkan rawatan.

Abdul Ghafar yang berkhidmat selama 39 tahun dalam Polis Diraja Malaysia (PDRM) pernah menjawat beberapa jawatan penting antaranya Ketua Polis Pulau Pinang, Pengarah Jabatan Integriti dan Pematuhan Standard Bukit Aman dan Pengarah Pengurusan Bukit Aman sebelum bersara wajib pada Julai 2018.

Allahyarham yang berasal dari Pontian, Johor meninggalkan seorang isteri dan tujuh anak. Jenazah disembahyangkan di Masjid Bukit Aman dan akan dikebumi di Tanah Perkuburan Persint 20, Putrajaya.

Ketua Polis Negara Datuk Seri Acryl Sani Abdullah Sani menerusi hantaran dalam akaun rasmi Facebook PDRM mengucapkan takziah buat ahli keluarga Allahyarham.


324,745 dos suntikan vaksin COVID-19 diberi semalam

KUALA LUMPUR 11 Julai – Sebanyak 324,745 dos suntikan vaksin COVID-19 diberikan semalam, menjadikan jumlah keseluruhan pemberian vaksin di seluruh negara kini 11,075,493 dos.

Menerusi hantaran di Twitter hari ini, Menteri Kesihatan Datuk Seri Dr Adham Baba berkata daripada jumlah pemberian dos harian berkenaan, sebanyak 213,971 adalah dos pertama manakala 110,774 adalah dos kedua.

Beliau berkata lima negeri yang mencatatkan pemberian vaksin tertinggi semalam ialah Selangor dengan 78,081 orang, disusuli Sarawak (62,241), Kuala Lumpur (46,695), Perak (24,067) dan Negeri Sembilan (19,563).


Jangkitan JE di Kedah tidak membimbangkan – Exco

ALOR SETAR, 30 Nov – Kes jangkitan ‘Japanese Encephalitis’ (JE) di Kedah tidak membimbangkan dan masih dalam keadaan terkawal, namun masyarakat di negeri ini dinasihatkan untuk mengambil langkah pencegahan bagi mengelak daripada dijangkiti virus itu.

Exco Kesihatan Datuk Dr Mohd Hayati Othman berkata dari tempoh 1 Jan hingga hari ini sebanyak 10 kes jangkitan JE dilaporkan di Kedah dengan melibatkan tiga kes kematian.

Beliau berkata Jabatan Kesihatan Negeri (JKN) Kedah melaporkan dua kematian akibatan jangkitan JE di daerah Kotar Setar pada 18 dan 25 Nov lalu dan satu kes maut tahun ini melibabtkan seorang kanak-kanak di daerah Pendang.

Justeru, katanya, JKN negeri telah melaksanakan tindakan kawalan di kawasan yang telah dikenal pasti bagi mengelakkan wabak berkenaan menjangkiti lebih ramai orang selain mengawal pembiakan nyamuk Culex.

Tambah beliau antara simptom JE termasuk demam, sakit kepala, sakit badan dan dalam sesetengah kes boleh menyebabkan pesakit koma sebelum meninggal dunia.

Terdahulu, Dr Mohd Hayati merasmikan majlis apresiasi sempena sambutan ‘World Clean Up Day’ dan majlis penyampaian hadiah Pertandingan Kitar Semula Sekolah-Sekolah sempena Sambutan Hari Kitar Semula Kebangsaan Peringkat negeri di Wisma Darul Aman, di sini hari ini.- BERNAMA


Trend solat dengan kipas, orang ramai diminta buat laporan

IPOH, 28 Mei – Orang ramai diminta melaporkan kepada pejabat agama negeri masing-masing sekiranya terdapat perbuatan menjadikan kipas sebagai makmum apabila menunaikan solat.

Menteri di Jabatan Perdana Menteri (Hal Ehwal Agama) Datuk Idris Ahmad berkata perbuatan itu menjadi ikutan anak muda dan remaja sedangkan ia tidak sepatutnya berlaku.

“Saya nasihatkan kepada anak muda semua supaya mendapatkan ilmu agama dengan mencari guru yang boleh mengajarkan dengan betul seperti melalui kuliah di masjid, surau dan sebagainya.

“Janganlah ambil ilmu yang ditiru dari Youtube dan mana-mana sumber yang tidak diketahui, jadi perkara yang mengarut dan pelik ini diminta supaya laporkan kepada pejabat agama supaya boleh diambil tindakan,” katanya.

Beliau berkata demikian ketika ditemui pemberita pada Majlis Rumah Terbuka Aidilfitri Pas yang dihadiri  Presiden Pas Tan Sri Abdul Hadi Awang di Stadium Indera Mulia di sini hari ini.

Baru-baru ini tular satu trend memuat naik video, khususnya di aplikasi TikTok, yang menunjukkan individu, rata-rata berstatus bujang, berlakon menunaikan solat dengan menjadikan kipas sebagai makmum atau imam.

Sementara itu, ditanya mengenai kegiatan menggunakan imej agama dan gelaran ustaz untuk memperdaya masyarakat dengan tawaran ibadat atau produk yang bertujuan untuk kepentingan peribadi, Naib Presiden Pas itu menyifatkan ia sebagai perbuatan zalim.

Selasa lepas, Presiden Pertubuhan Ahli Sunnah Wal Jamaah Malaysia (Aswaja) Dr Zamihan Mat Zin Al -Ghari dilaporkan berkata antara penipuan itu termasuklah kempen derma, wakaf dan pakej umrah yang menggunakan pelbagai tarikan seperti penginapan di Tanah Suci termurah dan yang berdekatan dengan Masjidil Haram.


Aura ‘Bossku’ tarik pengundi di PRN Melaka

MASJID TANAH 23 Okt. – Bekas Perdana Menteri, Datuk Seri Najib Tun Razak akan membawa aura ‘Bossku’ sebagai langkah menarik pengundi muda dalam Pilihan Raya Negeri (PRN) Melaka.

Katanya, pada PRN kali ini, beliau akan kerap turun padang hingga ke peringkat akar umbi untuk melihat sendiri sambutan dan impak daripada jenama tersebut.

“Bossku satu merupakan satu gerakan di peringkat akar umbi UMNO dalam kalangan orang muda, ada juga yang kata dia satu faktor (kejayaan) dalam Pilihan Raya Kecil (PRK) sebelum ini.

“Tetapi untuk disebabkan PKP dan sebagainya, sudah agak lama saya tidak buat program atas nama Bossku, jadi kita lihatlah keberkesanan dan impaknya (pada PRN) nanti.

Beliau berkata demikian ketika ditemui pemberita selepas mengadakan pertemuan bersama jentera UMNO di Masjid Tanah yang turut dihadiri Pengerusi Badan Perhubungan UMNO NMelaka, Datuk Seri Ab Rauf Yusoh dan Ketua Menteri Datuk Seri Utama Sulaiman Md Ali, hari ini.

Dalam pada itu, Najib melaungkan keyakinan agenda yang dibawa Barisan Nasional (BN) dan UMNO dapat menambat hati pengundi pada PRN itu nanti.

“Saya dijemput bersama jentera wanita peringkat negeri dan nasional. Alhamdulilah, saya melihat semangat wanita sangat baik luar biasa dan bersiap sedia berjuang habis habisan menjamin kemenangan parti kita.

“Selain daripada itu, saya ada sebut beberapa perkara untuk diberi perhatian parti dan kerajaan negeri supaya dijadikan sebagai antara agenda kita, lebih lagi kalau kita dipilih semula untuk mentadbir Melaka,” katanya.


Kertas siasatan Long Tiger lari dari lokap mahkamah hampir siap – Ayob Khan

JOHOR BAHRU, 31 Dis – Kertas siasatan membabitkan kes ‘Long Tiger’, lelaki etnik Rohingya yang melarikan diri dari lokap Mahkamah Majistret Tangkak baru-baru ini, hampir siap.

Ketua Polis Johor Datuk Ayob Khan Mydin Pitchay berkata setakat ini jumlah tangkapan melibatkan kes Long Tiger atau nama sebenarnya Abdul Hamim Ab Hamid, 32, melarikan diri dari lokap mahkamah itu kekal empat orang.

Beliau berkata demikian pada sidang media selepas program Santai Cycle Persatuan Keluarga Polis (Perkep) Johor di Ibu Pejabat Polis Kontinjen Johor di sini hari ini.

Abdul Hamim dan tiga lelaki berumur 36 hingga 46 tahun direman empat hari bermula Rabu bagi membantu siasatan mengikut Seksyen 223/224 Kanun Keseksaan, selepas Abdul Hamim dilaporkan melarikan diri dari lokap mahkamah itu pada 15 Dis lepas, sebelum perbicaraan kesnya bermula.

Selain Seksyen 388 Kanun Keseksaan kerana pemerasan, Abdul Hamim juga masih berdepan dua perbicaraan bagi pertuduhan di bawah Seksyen 376 Kanun Keseksaan kerana merogol serta Seksyen 506 kanun sama kerana mengugut dan mengurung bekas pekerjanya. – BERNAMA


Permohonan subsidi penternak ayam daging dan penelur dibuka hari ini

PUTRAJAYA, 28 Feb – Kerajaan membuka permohonan subsidi untuk penternak ayam pedaging dan ayam penelur mulai hari ini (28 Feb) hingga 6 Jun depan, melibatkan pengeluaran ayam daging dan telur yang dihasilkan bermula 5 Feb hingga 5 Jun depan.

Kementerian Pertanian dan Industri Makanan (MAFI) dalam kenyataan hari ini memaklumkan kadar pemberian subsidi adalah sebanyak RM0.60/kg bagi ayam pedaging dan RM0.05/biji bagi telur gred A, B dan C melibatkan penternak persendirian, penternak integrator atau semi-integrator dan juga penternak kontrak.

Sebanyak RM528.52 juta disediakan untuk tujuan subsidi tersebut dengan dianggarkan 2,255 penternak bakal menikmati subsidi berkenaan dan pembayaran subsidi akan disalurkan terus ke akaun penternak melalui Agrobank, menurut MAFI dalam kenyataan itu.

“Pihak MAFI akan membuat penilaian ke atas pemberian subsidi bagi memastikan proses pembayaran subsidi dapat berjalan dengan lancar dan semua penternak yang terlibat dapat menggunakan subsidi ini bagi meningkatkan kapasiti operasi ladang dan menjamin bekalan ayam dan telur berterusan,” katanya.

Menurutnya, kerajaan amat berharap pemberian subsidi itu dapat meringankan beban penternak susulan peningkatan kos terutamanya kos makanan yang meliputi 70 peratus dari kos pengeluaran selain kos logistik, pekerja, utiliti dan ubat-ubatan.

“MAFI percaya langkah intervensi kerajaan melalui pemberian subsidi kepada penternak akan dapat menstabilkan kembali bekalan sekali gus memastikan rakyat dapat membeli ayam dan telur dengan harga yang berpatutan,” katanya.

Permohonan subsidi boleh dilakukan di pejabat Jabatan Perkhidmatan Veterinar (JPV) yang terdekat dengan ladang penternak, manakala borang dan garis panduan permohonan boleh didapati melalui portal rasmi JPV (https://www.dvs.gov.my/index.php/announcements/view/105).- BERNAMA


Usul lanjut Subseksyen 4(5) Sosma tidak diluluskan Dewan Rakyat

KUALA LUMPUR, 23 Mac – Usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 atau SOSMA bagi tempoh lima tahun lagi, tidak diluluskan Dewan Rakyat, hari ini.

Usul yang dibentang Menteri Dalam Negeri Datuk Seri Hamzah Zainudin itu tidak diluluskan, setelah melalui undi belah bahagian yang menyaksikan 84 Ahli Parlimen bersetuju manakala 86 lagi tidak bersetuju.

Terdahulu ketika menggulung usul itu, Hamzah berkata peruntukan Subseksyen 4(5) Akta itu perlu dilanjutkan dan tempoh tahanan 28 hari dikekalkan, bagi memberi ruang masa yang cukup kepada pihak polis bagi melengkapkan siasatan kes-kes kesalahan keselamatan, yang bersifat rumit dan kompleks.

“Tanpa subseksyen ini dilanjutkan, kualiti siasatan polis dikhuatiri akan terjejas, kerana ia dibuat secara tergesa-gesa iaitu selama 24 jam sahaja untuk menjalankan siasatan, menyediakan kertas siasatan, melengkapkan kertas siasatan dan seterusnya mengemukakannya kepada Timbalan Pendakwa Raya, untuk arahan selanjutnya,” katanya.

Kali terakhir tambahan lima tahun bagi subseksyen itu disemak dan diluluskan oleh Parlimen ialah pada 4 April, 2017, dan ia akan berakhir pada 31 Julai ini.

Terdahulu, seramai 16 Ahli Parlimen mengambil bahagian dalam perbahasan usul itu, dengan rata-rata blok pembangkang yang tidak bersetuju atas alasan khuatir pelanjutan subseksyen berkenaan disalah guna bagi tujuan politik.

Menjawab perkara itu, Hamzah berkata ia hanyalah persepsi negatif yang tidak benar, memandangkan Subseksyen 4 (3) akta itu dengan jelas menyatakan, tiada seorang pun boleh ditangkap dan ditahan di bawah subseksyen berkenaan, hanya kerana kepercayaan atau aktiviti politiknya.

“Maka tidak timbul tentang isu politik yang disalah guna PDRM. Pada hemat saya, saya tak percaya bahawa PDRM berpolitik dalam mengambil tindakan undang-undang,” katanya.

Beliau turut menegaskan bahawa SOSMA 2012 tidak akan dihapuskan, kerana ia amat baik demi menjaga keselamatan negara, sebaliknya hanya perlu ditambah baik.


Dua suspek tikam kontraktor direman seminggu

SHAH ALAM, 11 Dis – Dua suspek direman tujuh hari bermula hari ini bagi membantu siasatan berhubung kes bunuh seorang kontraktor di Kampung Idaman, Pandamaran, Klang, dekat sini semalam.

Ketua Polis Daerah Klang Selatan ACP Cha Hoong Fong berkata permohonan reman hingga 17 Dis terhadap kedua-dua suspek berusia 33 tahun itu dibuat di Mahkamah Majistret Klang pagi ini.

Semalam, media melaporkan polis menahan dua lelaki dalam tempoh kurang empat jam kerana disyaki membunuh seorang kontraktor di Kampung Idaman, Klang dekat sini.

Beliau berkata dalam kejadian kira-kira 12.30 tengah hari itu, seorang lelaki berusia 69 tahun ditikam di hadapan rumahnya ketika hendak menunaikan solat Jumaat dan disahkan meninggal dunia di lokasi kejadian. – BERNAMA


Lelaki cederakan bekas isteri kerana rebut anak bawa ke klinik didenda RM1,000

MELAKA, 1 Jun – Seorang pekerja kilang didenda RM1,000 oleh Mahkamah Majistret Ayer Keroh hari ini selepas mengaku bersalah mencederakan bekas isterinya kerana berebut ingin membawa anak mereka berusia tujuh bulan ke sebuah klinik, tahun lepas.

Majistret Sharda Shienha Mohd Suleiman menjatuhkan hukuman denda RM1,000 atau penjara tiga bulan jika gagal membayar denda selepas menerima pengakuan tertuduh, Syazwan Izzuddin Samsudin, 30, yang berdepan pertuduhan pilihan.

Mengikut pertuduhan, Syazwan Izzuddin didapati dengan sengaja mendatangkan kecederaan kepada Norfarhana Azlin Azman, 24, yang ketika itu merupakan isterinya dengan cara memukul menggunakan tangan di bahagian kiri muka, lengan, leher dan badan.

Perbuatan itu didakwa dilakukan di kaki lima hadapan pintu masuk sebuah klinik di Taman Cempaka dalam daerah Melaka Tengah, kira-kira 10 malam, 14 Ogos 2022, mengikut Seksyen 323 Kanun Keseksaan yang memperuntukkan hukuman penjara maksimum setahun atau denda sehingga RM2,000 atau kedua-duanya sekali, jika sabit kesalahan.

Menurut fakta kes, kejadian berpunca daripada salah faham antara tertuduh dan mangsa kerana berebut anak mereka yang berusia tujuh bulan pada waktu tersebut.

Difahamkan, tertuduh ingin membawa bayi tersebut ke klinik kerana tidak sihat namun dihalang oleh mangsa dan perbuatan tersebut menyebabkan dia dipukul.

Pendakwaan dikendalikan Timbalan Pendakwa Raya Fiqri Hakim Zamri mencadangkan hukuman setimpal dikenakan sebagai pengajaran kepada masyarakat manakala peguam Haslinda Abu Bakar memohon agar hukuman ringan diberikan memandangkan ia kesalahan pertama anak guamnya serta perlu menanggung anak dan ibunya.


Perintah Berkurung perairan ESSZone lanjut hingga 31 Disember

TAWAU, 15 Dis. – Perintah Berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok, dilanjutkan sehingga 31 Disember ini.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar itu antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan sekali gus menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZone.

“Maklumat mendedahkan kumpulan yang menjalankan kegiatan penculikan untuk wang tebusan (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan, hari ini.

Hazani berkata arahan itu akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Dalam pada itu, katanya semua ketua polis daerah di ESSZone diberi kuasa mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung berkenaan.- BERNAMA


PM tiba di Melaka, rai pengamal media

BANDA HILIR 29 Mei – Perdana Menteri Datuk Seri Ismail Sabri Yaakob, selamat tiba di Melaka bagi merasmikan Hari Wartawan Nasional (HAWANA 2022).

Ketibaannya kira-kira jam 2.40 petang tadi disambut Ketua Menteri Melaka Datuk Seri Utama Sulaiman Md Ali, Menteri Komunikasi dan Multimedia Tan Sri Annuar Musa, dan lain-lain kenamaan.

Acara kemuncak yang akan diadakan di Hotel Hatten ialah penyampaian Anugerah HAWANA 2022 kepada wartawan profesional/individu/organisasi yang memberi sumbangan besar, bukan sahaja dalam bidang kewartawanan tetapi dalam membentuk minda rakyat menerusi karya dihasilkan.

Untuk rekod, tarikh 29 Mei ditetapkan sebagai sambutan Hari Wartawan Nasional bersempena penerbitan pertama akhbar di Malaysia iaitu Utusan Melayu pada 29 Mei 1939.


COVID: 26,701 kes baharu semalam – KP Kesihatan

Ketua Pengarah Kesihatan Tan Sri Dr Noor Hisham Abdullah berkata daripada jumlah itu, sebanyak 26,583 orang atau 99.56 peratus berada dalam kategori satu dan dua manakala 118 kes atau 0.44 peratus kategori tiga, empat dan lima.

“Daripada jumlah kes baharu itu, sebanyak 26,569 adalah kes tempatan manakala 132 lagi kes import,” katanya dalam kenyataan perkembangan COVID-19, hari ini.

Sebanyak 11,744 kes sembuh direkodkan menjadikan kumulatif kini 2,888,194, selain kes yang dirawat di Unit Rawatan Rapi (ICU) adalah 216 orang dengan 141 memerlukan bantuan pernafasan.

Beliau berkata kadar kebolehjangkitan (Rt) dalam negara adalah 1.32 dengan Labuan mencatat nilai tertinggi iaitu 1.96 diikuti Sarawak 1.56 dan Sabah 1.51.

Sementara itu, Dr Noor Hisham berkata penggunaan katil ICU bagi kes COVID-19 di dua negeri iaitu Johor dan Kelantan masing-masing berada pada tahap 65 peratus dan 50 peratus.

Beliau berkata bagi katil di Pusat Kuarantin dan Rawatan COVID-19 (PKRC), lapan negeri menunjukkan peratusan lebih 50 peratus dengan Perak mencatatkan kadar 74 peratus diikuti Negeri Sembilan 73 peratus.

Bagi katil bukan ICU pula, sembilan negeri mencatatkan pengisian lebih 50 peratus iaitu Perak (99 peratus), Kelantan (96), Selangor (93), Perlis (93), Putrajaya (85), Kuala Lumpur (84), Johor (80), Sabah (79) dan Pahang (51).

“Secara keseluruhannya, kapasiti fasiliti kesihatan di hospital awam masih boleh menampung kes COVID-19 dan bukan COVID-19, namun setiap negeri telah bersiap siaga dengan pelan tindak balas segera sekiranya didapati kapasiti fasiliti semakin penuh,” katanya.

Dr Noor Hisham berkata kes COVID-19 yang dimasukkan ke hospital semalam adalah 1,469 dengan 947 kes (64.5 peratus) adalah kategori satu dan dua manakala 522 kes (35.5 peratus) kategori tiga, empat dan lima.

Beliau berkata terdapat kes COVID-19 kategori satu dan dua yang memerlukan kemasukan secara pre-emptive ke PKRC dan hospital antaranya disebabkan medical emergency seperti penyakit kencing manis, darah tinggi yang tidak terkawal serta baru dikenal pasti menghidap penyakit tidak berjangkit yang tidak terkawal.- BERNAMA


Malaysia dan UAE berhasrat tingkat usaha bangunkan vaksin COVID-19

Dalam temu bual eksklusif dengan Emirates News Agency (WAM) Seri Paduka bertitah UAE telah menunjukkan bahawa negara itu adalah rakan kepada Malaysia dalam tempoh sukar ini.

“Kedua-dua negara boleh meneroka dan memperhebatkan hubungan dalam bidang pembangunan vaksin COVID-19 dan mengukuhkan kerjasama pasca pandemik antaranya dalam bidang kesihatan, pendidikan, keselamatan makanan, pertanian, teknologi masa depan, tenaga bersih dan boleh diperbaharui, industri halal serta pelancongan,” titah Seri Paduka seperti yang dipetik dalam laporan WAM semalam.

Al-Sultan Abdullah berada Abu Dhabi, UAE untuk lawatan lima khas lima hari, dan dalam lawatan itu baginda telah mengadakan pertemuan dengan Putera Mahkota Abu Dhabi  Sheikh Mohamed Zayed Al Nahyan yang juga Timbalan Komandan Tertinggi Angkatan Bersenjata UAE serta pegawai-pegawai kanan negara berkenaan.

Sementara itu, Al-Sultan Abdullah turut mengulas mengenai nilai-nilai bersama antara negara-negara Majlis Kerjasama Teluk (GCC) dengan menyatakan bahawa Malaysia sebagai negara perdagangan telah meletakkan penekanan yang kukuh terhadap hubungan dengan negara-negara GCC, terutamanya UAE.

“Malaysia juga berkongsi banyak persamaan dengan negara GCC, dengan lokasi geografinya yang strategik, UAE khususnya, telah menjadi hab perdagangan utama bukan sahaja di rantau ini tetapi juga di seluruh dunia sejak sekian lama,” titah Seri Paduka. – BERNAMA


Polis tahan geng curi motosikal ‘Adam EX5’ dan ‘Haikal LC’

SUNGAI BULOH, 16 Jun – Polis berjaya menumpaskan dua kumpulan curi motosikal susulan penahanan 13 lelaki di beberapa lokasi di sekitar Selangor dan Kuala Lumpur, pada 14 dan 31 Mei lepas.

Ketua Polis Daerah Sungai Buloh Supt Shafa’aton Abu Bakar berkata kumpulan berkenaan menyasarkan motosikal model Honda EX5 dan Yamaha LC135 berikutan permintaan tinggi terhadap komponen motosikal berkenaan.

Beliau berkata anggota kedua-dua kumpulan ini masih muda, tetapi amat mahir dan hanya memerlukan masa sekitar 10 hingga 15 minit untuk mencuri sesebuah motosikal dengan menggunakan peralatan tertentu seperti allen key.

“Kedua-dua kumpulan ‘Adam EX5’ dan ‘Haikal LC’ ini menyasarkan motosikal yang mudah dicuri dan akan meleraikan motosikal berkenaan untuk kegunaan sendiri,” katanya dalam sidang media di Ibu Pejabat Polis Daerah Sungai Buloh, di sini, hari ini.

Shafa’aton berkata rangka motosikal curi itu kemudiannya akan dibuang di dalam semak dan sungai, selain mereka tidak mempunyai kaitan antara satu sama lain.

Menurutnya polis turut merampas 11 motosikal, lapan rangka dan lima enjin motosikal serta lain-lain komponen yang disyaki dicuri dengan nilai rampasan dianggarkan RM56,500.

“Kesemua mereka disiasat di bawah Seksyen 379A Kanun Keseksaan (curi motosikal) manakala Kumpulan ‘Haikal LC’ turut disiasat di bawah Seksyen 379/427 Kanun Keseksaan kerana mencuri dan khianat kerana terlibat dalam tiga kes pecah premis perniagaan dobi,” katanya.


Chong Wei belum ada niat jadi jurulatih

KUALA LUMPUR, 8 April – Menceburkan diri dalam dunia kejurulatihan bukan pilihan buat bekas jaguh badminton negara Datuk Lee Chong Wei ketika ini.

Pemenang pingat perak tiga Sukan Olimpik itu mengakui beberapa pihak berminat mendapatkan khidmatnya sebagai jurulatih namun beliau belum berhasrat melangkah ke bidang tersebut.

Bekas pemain perseorangan lelaki nombor satu dunia itu juga berkata beliau mahu terus berada di negara ini bagi menikmati kemeriahan bazar Ramadan dan rumah terbuka Aidilfitri.

“Memang benar Chong Wei dapat tawaran, sudah pasti Chong Wei masih cintakan sukan badminton tetapi pada masa sekarang, Chong Wei tidak berniat untuk menjadi jurulatih.

“Chong Wei akan terus lepak di Malaysia, layan bazar Ramadan dan tunggu jemputan rumah terbuka raya (Aidilfitri),” kata juara All England empat kali itu dalam hantaran terbaru di laman Instagram rasminya malam ini.

Sebelum ini, media tempatan melaporkan Chong Wei menerima tawaran sebagai jurulatih dari beberapa negara Asia malah bekas jurulatihnya, Datuk Misbun Sidek, yang juga legenda badminton negara, turut memberikan sokongan.


COVID: 7,703 kes baharu dilaporkan hari ini- KP Kesihatan

KUALA LUMPUR 2 Jun – Jumlah kes baharu COVID-19 yang dilapor hari ini tidak banyak berubah apabila mencatatkan 7,703 kes berbanding 7,105 kes semalam, dengan Selangor kekal merekodkan kes tertinggi iaitu sebanyak 2,728.

Ketua Pengarah Kesihatan Tan Sri Dr Noor Hisham Abdullah berkata, perkembangan terbaharu itu menjadikan jumlah kumulatif 587,165 kes direkodkan setakat ini.

Menurut beliau, Kuala Lumpur pula mencatatkan 701 kes, Sarawak (588); Negeri Sembilan (586), Johor (554); Kelantan (541); Pulau Pinang (407); Perak (224) dan Sabah (254).

Selain itu, Melaka mencatat 209 kes; Kedah (283); Terengganu (224); Pahang (237); Labuan (159); Perlis (7) ; manakala di Putrajaya hanya satu kes direkodkan.


‘Lovebird Paradise’ tarikan baharu TBRM

AYER KEROH 27 Februari – ‘Lovebird’ menjadi tarikan baharu bagi pengunjung yang singgah ke Taman Buaya dan Rekreasi Melaka (TBRM), di sini.

Pengerusi Eksekutif Kumpulan ARTAC Tan Sri Prof. Dr. Rahim Tamby Chik berkata, unggas dalam kategori kakaktua itu berasal dari benua Afrika dan dikategorikan sebagai spesis yang dilindungi.

Katanya sebanyak 70 ekor burung berkenaan dilepaskan di dalam Sangkar Aviary TBRM yang turut dihuni pelbagai jenis unggas lain seperti ayam hutan, itik belibis dan ayam api-api.

“Tarikan baharu ini kita namakan sebagai ‘Lovebird Paradise’. Seekor burung ini berharga RM350 dan pada masa akan datang kita bercadang untuk tambah lagi menjadi 500 ekor.

“Saiz burung ini menyebabkan ia kelihatan comel, warna bulu juga menarik. Spesis burung ini hidup berpasangan dan suka mengeluarkan bunyi, itu yang mencuit hati pelawatuntuk datang ke TBRM,” katanya pada sidang media selepas menyempurnakan Majlis Pelepasan Lovebird ke Sangkar Aviary di TBRM, di sini, hari ini.

Beliau berharap tarikan baharu itu juga mampu meningkatkan jumlah pelawat ke TBRM dengan sasaran antara 130,000 hingga 150,000 orang sepanjang tahun ini.


Melaka beralih Fasa 2 PPN Sabtu ini – PM

KUALA LUMPUR 2 Sept – Melaka beralih Fasa 2 Pelan Pemulihan Negara (PPN) mulai Sabtu ini, demikian menurut kenyataan Perdana Menteri, hari ini.

Datuk Seri Ismail Sabri Yaakob berkata, selain Melaka, Negeri Sembilan beralih ke Fasa 3 PPN berdasarkan keputusan Sidang Khas Pengurusan Pandemik COVID-19.

“Sukacita dimaklumkan bahawa, mesyuarat bersetuju untuk membuka sektor
pelancongan di beberapa destinasi di bawah program ‘travel bubble’ berdasarkan
syarat-syarat yang ditetapkan.

Menurut kenyataan itu, mesyuarat juga sebulat suara bersetuju Sidang Khas itu dikenali sebagai Jawatankuasa Khas Pengurusan Pandemik dan bakal membabitkan wakil daripada parti pembangkang.

“Pendekatan ini adalah satu usaha kolektif untuk melibatkan semua pemegang taruh bagi memastikan pemulihan negara berjalan seperti dirancang, seiring dengan semangat Keluarga Malaysia,” kata kenyataan itu.


NanoMalaysia lancar 2 program pacu pengkomersialan Nanoteknologi

KUALA LUMPUR 1 Ogos – NanoMalaysia Bhd (NMB) akan melancarkan dua program inovatif untuk terus memacu pengkomersialan nanoteknologi, iaitu, program REVOLUTIoNT dan Hydrogen EcoNanoMy.

Sementara itu, Hydrogen EcoNanoMy akan menggunakan teknologi Hidrogen yang dihasilkan di tapak NanoMalaysia bagi mewujudkan Ekosistem Industri Hidrogen Negara untuk sektor tenaga.

“Peranan NMB dalam Dasar 4IR Negara adalah penting dalam memacu Malaysia ke arah mencapai aspirasi Dasar Sains, Teknologi dan Inovasi Negara (DSTIN) 2021 – 2030 untuk menjadi negara berteknologi tinggi menjelang 2030,” kata Timbalan Menteri Sains, Teknologi dan Inovasi Datuk Ahmad Amzad Mohamed Hashim.

Beliau berkata, 4IR yang menjadikan nanoteknologi sebagai antara tonggak teknologi utama dijangka akan meningkatkan produktiviti semua sektor sebanyak 30 peratus pada 2030 dan menyumbang kepada peningkatan bilangan pekerja mahir negara serta pengeluaran produk nilai tambah lebih tinggi.

Dari 2016 – 2020, NanoMalaysia melaksanakan 52 projek pembangunan produk; 41 projek peningkatan skala serta menyokong dan menghasilkan campuran 22 syarikat usaha sama dan syarikat permulaan.

NMB turut berjaya membangunkan 55 Harta Intelek (IP); 25 paten; 17 hak cipta; 4 rahsia perdagangan; 5 tanda perdagangan dan 4 inovasi utiliti yang telah difailkan dengan MyIPO; dan mengkomersialkan 166 jenis produk.

Selain itu, NanoVerify Sdn Bhd (NVSB), sebuah syarikat yang dimiliki sepenuhnya oleh NanoMalaysia Berhad telah memperakui 118 jenis produk menerusi NANOVerify, program pensijilan nano yang pertama dan satu-satunya di Malaysia dengan pengiktirafan dan penerimaan oleh Taiwan Nanotechnology Industry Association (TANIDA).


Jumlah korban di Masjid Tengkera meningkat walaupun lembu, kambing mahal

TENGKERA 9 Julai – Meskipun berlaku kenaikan harga lembu dan kambing, namun kuantiti haiwan yang akan dikorbankan sempena Aidiladha di Masjid Tengkera meningkat.

Setiausaha Masjid Tengkera Abdul Rashid Haron berkata pada tahun ini sebanyak 18 ekor lembu dan 27 ekor kambing akan dikorbankan pada esok.

“Alhamdulillah meskipun harga haiwan korban meningkat dan bahan mentah seperti yang dikeluarkan di berita-berita saban hari memainkan isu harga barangan meningkat namun kuantiti haiwan korban pada tahun ini turut meningkat.

“Syukur, dengan jumlah haiwan korban meningkat, kira-kira 2,000 pek daging haiwan korban dapat diagihkan kepada kariah di bawah Masjid Tengkera ini,” katanya ketika di temui di masjid tersebut hari ini.

Tinjauan Melaka Hari Ini (MHI) di masjid tersebut mendapati kira-kira 10 Ahli Jawatankuasa (AJK) Masjid Tengkera sedang melakukan gotong-royong pembersihan dan membuat persiapan untuk melaksanakan ibadah korban esok hari.

Mengulas lanjut, Abdul Rashid berkata bekas masjid negeri itu telah dibenarkan oleh Jabatan Vaterinar negeri untuk melaksanakan penyembelihan bagi pelaksanaan ibadah korban.

“Kita jangkakan haiwan-haiwan korban akan tiba selepas Maghrib dan kita juga telah memastikan akan ada wakil dari AJK untuk berjaga sepanjang malam di masjid memantau haiwan-haiwan korban.

“Seramai 150 ahli khidmat korban yang akan menjalankan aktiviti ibadah esok hari, dari menyembelih, melapah, membungkus dan senarai nama edaran daging.

Abdul Rashid berkata pernah satu masa kira-kira lima tahun kebelakangan Masjid itu pernah menerima haiwan korban sehingga mencecah 29 ekor lembu dan 20 ekor kambing.

Dia turut memaklumkan, pada tahun ini Masjid Tengkera hanya melaksanakan ibadah korban di masjid tersebut pada hari pertama Aidiladha sahaja iaitu esok.


Polis kenal pasti dua, tiga suspek lagi kes culik ejen kosmetik

Ketua Polis Negara Tan Sri Acryl Sani Abdullah Sani berkata suspek yang dikenal pasti itu dipercayai warga tempatan, namun pihaknya memerlukan masa untuk mengumpul dan berkongsi maklumat dengan pihak berkuasa di Thailand.

“Pasukan Polis Diraja Malaysia (PDRM) masih menjalankan siasatan dan memeriksa segala keterangan yang ada untuk mengetahui duduk sebenar kes itu dan memohon media bersabar serta memberi sedikit masa lagi supaya kita betul-betul dapat establish (memastikan) motif sebenar di sebalik kejadian melarikan mangsa ini,” katanya kepada pemberita di sini hari ini.

Beliau berkata demikian ketika ditemui selepas lawatan kerja ke Pulau Pinang Sempena Sambutan Peringatan Hari Polis Marin Ke-75 di Pangkalan Polis Marin Batu Uban, di sini. Turut hadir Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Seri Hazani Ghazali.

Dalam kejadian 13 Sept lepas, mangsa diculik oleh beberapa lelaki dari rumahnya di Kampung Semat Jal, Tumpat pada 5.10 petang dan disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek.

Acryl Sani dalam kenyataan sebelum ini berkata mangsa diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu.

Kepada soalan sama ada PDRM akan memohon supaya suspek kes berkenaan yang ditahan di negara jiran akan diekstradisi, Acryl Sani berkata proses itu akan dibuat menerusi saluran undang-undang.

Sementara itu, ditanya mengenai situasi kes penculikan kanak-kanak dan penjualan organ yang disensasikan dalam media sosial, Acryl Sani berkata siasatan polis mendapati kebanyakan kes berkenaan adalah palsu.

Beliau berkata berdasarkan siasatan dan maklumat lanjut, pihaknya mendapati kes terbabit tidak benar, tidak berasas dan sengaja diada-adakan serta disebarkan oleh pihak tertentu bagi tujuan yang tidak dapat dipastikan.

“Melainkan kes penculikan di Genting Highlands (Pahang), saya tidak boleh komen kerana sedang melalui proses perbicaraan, jadi biar mahkamah tentukan motif sebenar di sebalik kejadian itu,” katanya.

Bagaimanapun, beliau melihat penyebaran kes sebegitu secara tidak langsung meningkatkan kesedaran ibu bapa dan masyarakat terhadap keselamatan kanak-kanak, namun meminta agar masyarakat tidak menyebarluaskan berita yang tidak benar sehingga mendatangkan kegusaran orang ramai.